10 октябралъул рогьалилъ Унсоколо мухъалъул Генуб байбихьараб хасаб операциялъулъ чIвана изну гьечIого яргъид гIуцIаразул лъабгоявги хIинкъи гьечIолъи чIезабиялъул федералияб хъулухъалъул цо хIалтIухъанги.\nГьел ккола терроралда дандечIараб Россиялъул комитеталъ тIиритIизарурал баянал. Гьелдаго рекъон, низам цIунулез сверун ккун буго гIадамаз гIумру гьабулеб цо мина. Цинги гьенир аскIоса гIебеде ругел чагIиги цоги бакIалде гочинарун, сверун ккураб минаялда жанир чIарал чагIазде ахIун буго кверде рачIайин. Доз инкар гьабунила гьелъие. Гьедин байбихьун буго цоцазде кьвагьдезе.\nГьенир жанир чIварал лъабгоял гендерил терроралъул къокъаялда гъорлъе унаанин бицунеб буго низам цIунулез. Гьезул щаклъи буго дол чагIаз флешкаби ритIун, бечедал чагIазухъа гIарац бахъулеб букIараблъиялда (гьеб гIарац хадубккун терроралъул ишал рагIалде рахъинаризе хIалтIизабулаанинги тIадежубалеб буго низам цIунулез). Гьелго чагIаз республикаялда къанун цIунулел хIалтIухъаби чIвалел рукIанин абураб щаклъиги буго цIех-рехалъулазул.\n10 октябралда жеги баян гьаричIо гьев чIварав лъабгоясул цIар. Гьединго гендерицаги абуна ЭР-ялъе жидедаги лъаларин гьенир чIварал чагIи щалали. Рес бугин гьел къватIиса чагIи рукIинеги.\nГIайшат: «Нижеда лъалеб жо щибниги гьечIо гьеб хIужаялда хурхун. КъватIиреги рахъинчIо ниж, рикIкIадасан бихьулеб букIанаха. Гьадаб сверун ккураб мина-къай букIана жанив чиги гьечIеб, рехун тараб бакI. Гьелъул бетIергьанги хвана, чIужуги унтарай гIадан йиго. Гьелъги чIобого тун букIана гьеб. НикIалай заманалъго бараб, тIад шиферги гьечIеб бакI букIана. Гьенир жанир чIун рукIараб къагIидаха дол чагIи».\nЭР: «Гьел чIварал чагIи лъалел ратиларо нужеда?»\nГIайшат: «Лъаларо. Нижеда телевизоралдасан рагIана бицунеб азул лъабгоялги омоналъул цоявги чIван ругилан. ЦIаралги жоги лъаларо».\nРакI рагьараб гара-чIвариялда низам цIунулезул цо хIалтIухъанас бицана рес бугин гьел чагIи исана августалда Генув чIварав «Имарат Кавказа» гIуцIиялъул бетIер МухIамад Сулеймановасул къокъаялдаса гIадамал рукIинеги рес бугилан. Доб мехалда абулеб букIана Сулеймановасда цадахъ ункъоял чIванин, лъабгоял тIурун рорчIанилан.\nАхираб чанго сон буго Генуб жаниб хасаб низам билълъанхъизабуралдасаги. Масала, щивасул руго хасал номерал. Гьезда рекъон бахъараб сияхIги буго низам цIунулезул. Гьединго росулъе жаниреги къватIиреги унелъул хIажалъула низам цIунулезул рахъалъан хасаб изнуги.\nГенуб цIидасан кьвагьдолел руго


ВатIаналъул цIурмалги цIумалги\nБаркула нужеда лъаялъул байрам!\nЖакъа кьабулеб цIумур нужее ккола лъаялъул кIалгIаялъуре ахIулеб цIумурлъун, гьитIичазул гIумруялда - гIажаибаб дунялалде кьабураб тIоцебесеб цIумурлъун.\nНужер гIумруялда кколел руго хIикматал лъугьа-бахъинал. Лъай-гIакълуялъул цIурал хулжалгун нужеде дандчIвай гьабулеб буго нус-нус школаз. Унго-унгоги, гIажаибаб асар гьабизе буго нужее гьеб байрамалъ. Гьелъ хисизабизе буго нужер къисматги.\nБиччанте исана тIоцере школалде унезе гьеб хутIизе балъголъабазул цIураб хIикматаб рукълъун, исана цIалул соналда школа лъугIун унезе – цIияб гIумруялде тIамулеб таваккалаб галилъун. Жакъасеб гIумруялъ нужедаса тIалаб гьабулеб буго гъваридаб лъай, гIакълу, гIумруялъул карачелазде данде лъедезе къуват, жан ва жигар. МустахIикъаллъун рукIа ВатIаналъул божилъиялъе, ритIухъаллъун рукIа нужерго мурад – анищазе.\nНух битIаги нужее, ватIаналъул хIанчIи.\nДагъистаналда буго 1462 школаги, школалда цебесеб лъайкьеялъул 836 идараги. Гъоркьиса гIумруялде бахъинабуна «100 школа» абураб проект. Гьелда рекъон, гъоркьиса къачIана 117 школа. 2019 соналда гIумруялде бахъинабулеб буго «150 школа» абураб проект ва къачIалеб буго 217 школа. Проекталда гIахьаллъулел руго бакIазул администрациялги спонсоралги. Проекталъул аслияб шартI ккола бакIалъул бюджеталъулги спонсоразулги гIарац хIалтIизаби.\n10214 цIалдохъанасе бакI бугеб 23 школа базе федералияб бюджеталдаса биччан букIана 10 миллиардгун цо млн гъурущ. Республикаялъулаб инвестициязул программаялда рекъонги базе буго 5151 цIалдохъанасе бакI бугеб 17 школаги кIиго спортзалги. Гьелдалъун рес щвела 18 школалъул 2400-ялдаса цIикIкIун цIалдохъан лъабго сменаялъул цIализавиялъе ахир лъезе.\nПрочитано 225 раз\tПоследнее изменение Вторник, 03 сентября 2019 12:13\nДругие материалы в этой категории: « Фестиваль\tИнтернеталъул гIасруялъул гIузраби »


ГIиял гьан 100 гъурущалъ хиралъана\nРеспубликаялда кванил нигIматазул багьабазда сверухъ лъугьун бугеб ахIвал-хIалалъул бицараб данделъи тIобитIана 9 марталда ДРялъул хIукуматалъул вице-премьер ГIабдулмуслим ГIабдулмуслимовасул бетIерлъиялда гъоркь. Гьенир гIахьаллъана цо-цо районазул нухмалъулелги.…\nДаран-базаралъе - 613 млн гъурущ\nПредпринимательлъиялъул ва инвестициязул рахъалъ гIуцIараб агентствоялъул хIалтIул хIасилал гьарураб данделъи тIобитIана 1 марталда ДРялъул хIукуматалда. ГIиси-бикъинаб даран-базар цебетIезабиялъе гъоркьиса республикаялъул бюджеталдаса биччан буго 613 млн…\nЦоял рачIана, цогидал ана\nГьал къоязда ДРялъул хIукуматалда гьарурал хиса-басиязда рекъон, цо-цо хъулухъазде тIамуна цIиял чагIи, цогидал гьездаса махIрумлъана. Предпринимательлъиялъул ва инвестициязул рахъалъ гIуцIараб агентствоялъул нухмалъулесул заместительлъун тIамуна ХI.-М.…\nКОРги къачIазе нухалги гIатIилъизе\nМОСКВАЯЛДА ТIОРИТIАНА НИЛЪЕР РЕСПУБЛИКАЯЛЪУЛ КЪОЯЛ 1-3 марталда РФялъул Федерациялъул советалда тIоритIана «Дагъистаналъул къоял». Гьеб тадбир тIобитIана Дагъистан Республика гIуцIаралдаса 100 сон тIубаялда бан. ДРялъул нухмалъулесул…\nМахIмудил лирикаги ХIамзатил дарсалги\nАраб анкьалда Авар театралда тIобитIана «Дагъистан» басмаханаялъ къватIире риччарал авар адабияталъул классикал ХъахIабросулъа МахIмудил ва ЦIадаса ХIамзатил тIахьазул церелъей. Дандеруссин нухда бачана филологиял гIелмабазул доктор…\nЖакъа шагьаралде хъван бана гIазу\n23 февраль квачараб бачIана республикаялде. Радалго базе лъугьана гIазу. Хъат-хъат гIадал гIазул хIулабаз гьабугьин бахчана сверухълъи, шагьранухазда къана цIер. ГIодобкъо букIиналъги батила, масала, тахшагьаралъул къватIахъ…\n«МацIал рижула, церетIола, унтула, хола»\nРахьдал мацIазул къо кIодо гьабуна ДГУялъул филологияб факультеталдаги. Гьениб гIолилаз бихьизабуна жиде-жидер миллатазул хаслъи. Гьелъие гIоло гьез тIибитIун букIана умумузул кванил тепси, ахIана миллиял кучIдул,…\nЛъидаха бугеб гIайиб?\nРанго рахъунарел объекталги хIалтIизе чагIи гьечIого хутIараб республикаги\nФондалъул вакиллъи рагьизе буго Турциялдаги\n10 марталда МахIачхъалаялда бугеб Северияб Кавказалъул гуманитарияб колледжалде ракIарун рукIана халкъазда гьоркьосеб имам Шамилил фондалъул вакилзабигун жамгIиял хIаракатчагIи. Гьениб бицана гъоркьиса Шамилил фондалъ…\n23:00, 16 января 2022, 46


Васасе инсуца кьолеб тарбия Пушкиница хвезабураб куцалъул\n- Бандит вуго гьав, бандиит!!! - ян абулеб букIана гьоболас аскIове вачIарав ункъго сон барав васасул бетIерги квералъ лъулъалаго. Бахъун кисиниса азарго гъурущ гIарацги кьун виччана нахъе вас. "Бандитасул" эмен ХIосен вукIана данд битIун бугеб лакайдул диваналда бохалда бохги бан рази-ракиго валагьун васасухъ. Гьоболас къо-лъикI гьабуна гьесие. Гьесда цеве тIамулев вукIана кIудияв гIурав жиндирго вас.\nГьесул гьундул, гьев цIунун аскIор эхетарал гIадамал, каваби рагьулел, пиджак кьолел, гьев вачIарабго тIаде рахъулел. Пикрабазде ва анищазде цIан вукIана эмен гьоболасул рагIабаца. Цойги щивлъунха асда вас цеве тIамилев? ГIачивехьлъунищ, хьитазул устарлъунищ, ялъуни вакъа-къосарав мугIалим яги гIалимчилъунищ? Ав живго берцинго хъвай-цIали лъаларев чи гьеле гьел "бандитазул" кумекалдалъун гурищ гIадамалъе вахъарав? Байбихьи гьабун букIана Гъизларалдаса Астраханалде унел поездазда цIогьодиялдаса ва гIадамазухъа жо бахъиялдаса.\nХадув цо хъахIаб рокъов вукIарав азул мазгьабалъул ламурас живго цIунизе вачана, хIалтIизабизе базар кьуна, яшавги лъугьана, гьундулги рана, гIалам бахилаб гIумруги гьабуна. Дагьаб жо хутIана инсуца малълъарабги гьабун росдал магIишаталъул техникумалде цIализе лъугьине. ТIубанго талихI къинаан гьеб жо гьабун букIарабаниян ракIалде ккана асда нахъойги. Амма ункъго сон барав васасул асие бокьулареб цо гIамал букIана. Авгун гIел бащадал лъимал азбаралда бандитал хIалел ругеб мехалда вас "Почемучка" журналалде къулун ватулаан асда мех-мехалда.\nГьелдасаги инсул ццин бахъулеб жо букIана кьер-кьерал къалмалги росун суратал рахъизе вас лъугьарабго. ХIасил калам, инсуца квеш лъикI вас "бандитлъун" куцалев вукIана. Амма гьеб тарбиялда рекъолареб цо жоги букIана цадахъго гьесда тIад къалеб. Какги базе кколаан васас. Какги бандитлъиги цадахъ малъулеб букIана. Инсуда бичIчIулеб букIана жакъасеб Дагъистаналъул ахIвал-хIалалда гIадамазда гъорлъ вас чIезе ккани гьесда как базабизе кколеблъиги, дагьа-макъаб Къуръан лъаниги, кверкьеялда гIадамаз цIалулелдаса дагьаб батIияб, гIемерисезда рагIичIеб дугIа цIаланинги гьев ворхулевлъи тIадеги гIадамазда цеве.\nГьеб какги аб дунялалъе цIикIкIун хIажат букIана доб дунялалдаса. Гьесда рихьулел рукIана цIакъ гIемерал чагIи гьаб дунялалда какицагун мажгиталъ хьихьарал. Ай гьеб гьабулел хьолбохъ чIезариялъги квен балагьизе кумек щварал. Гьесда лъалеб букIана васас гIураб магIишат ва рукъ гIорцIараб рикъзи нахъе лъурабго ахIун дибирзабигун гьундухъ мавлидги ахIани, щивав ахIтIохъанасул кодоб нус-нус долларалъулги лъуни, жиндир вас тIадеги ворхулеблъи халкъалда гьоркьов.\nГьеле гьеб хIалалде рачIине ккани вас вагъизе кколаан, гьес мадугьалбазабазул лъимал руххарабниги, машинабазул цIурдул рекун, яги цойги гьелде релълъараб жо гьабизе кколеблъи. Бертин гьабилелде цониги чи лъукъани, яги гIебеде ккезавуни лъаледухъ бигьалъилаан депутатлъунниги вахинениги. АхIун дибирзабигун, аварагасул (жинда Аллагьасул салам лъеяв) хIадисалги рехсон маслихIатги гьабилаан. Гурони щибги босунха инев ав ХъахIаб рокъове жиндир вас депутатлъун унел чагIазул сияхIалда хъвайин? ТIокIлъиялда школа лъугIаниланищ абилеб, багIараб дипломалда университет лъугIанинищ бичIчIизабилеб? ГIабдалин ккела дора ругезда, ккела щай букIунеб, лъала гIабдал вугеблъи.\nАсул математикаялъгун химиялъги, гоголь моголазги Дагъистаналда яшав гьабуларо. Бищунго Дагъистаналда ссиялда ругел гIурусал руго Калашников ва Стечкин. Гьев кIигояв рачлихъ ругел ва ккаралъур гьел хIалтIизарулел чагIазе кьола гьанир мандаталги, тахбакIалги, киса-кибего квал-квал гьечIого унеб гIурччинаб канлъиги. Дол хъвай-цIали лъалел пакъирзаби рукIуна замаллъун, помалъул ва лъагIалида жаниб цоцIул гьикъулеб гIакълуялъул гIакълучагIилъун. Ай бандитазул чукъа-рахьан, гъаравашал ва цере тарал хIалтIухъабилъун. Гьеб хIакъикъат бичIчIарав эмен вукIана мугъзада нахъа квералги лъун, мерхьун персазул халичагун рукъ сверун тирулев. Тохлукьего асул бер чIвана васас столалда тIад тараб лъималазул журналалда ва маргьабазул тIехьалда. Ццин бахъун канлъи босана ХIосенил.\n"Гьале гьаб маймалакица вуго хвезавулев дир вас!" - ин къелъ речIчIана "Сказка о золотом петушке" - ян тIад хъвараб Пушкинил тIехь. Гьеб чанго тIамачги жаниса бортун зигардилеб гIадин бортун ана цо бокIнилъе. "Живго вуго гьев Пушкин петушок!!!" - ин чанго бух1араб раг1иги реххун, гъулгъудилаго ана вас валагьизе...\nЩиб гIуцIаниги КПСС лъугьунеб буго\nДуца нах бахуге мохмохалда тIад...\nПерроналда пачалихъ ва "къватIисев тушман"\n"Хварал рухIазул" дарам ва лъайкьеялъулъ чичиковал


М. Къебедов: «Туркиялдаги буго гьитIинабго Дагъистан.»\nДагъистанияз гIумру гьабулеб Муш шагьар\nТТуркиялде гочарал дагъистаниязул наслабазул ва гьезул гIумру-яшавалъул хIакъалъулъ тIехь хъван буго журналист Къебедов МухIамадица. Гьеб гьанже хIадурулеб буго басмаялде. Гьесул асар кколеб буго чанго нухалъ Туркиялде щун гIадамазулгун гьарурал гIемерал гара-чIвариязул хIасил. Киналлъун рихьун ругел Туркиялда гIумру гьабулел дагъистаниял авторасда?\nТуркиялда ругел дагъистаниязул, магIарулазул хIакъалъулъ саламатаб кIудияб тIехь хъван буго журналист Къебедов МухIамадица. Гьеб гьанжего гьанже хIадурлъулеб буго басмаялда бахъизе. Гьединаб тIехь хъвазе МухIамад кантIана Туркиялде гьарурал сапаразул хIасилазда.\nТIехьалда бицунеб буго хIурият ккелалде цебеги, Шамил имамасул заманалдаги Дагъистаналдаса Туркиялде гочарал дагъистаниязул наслабазул хIакъалъулъ ва гьезул гIумру-яшавалъул.\nМахIамад Къебедов, техьалъул автор, журналист\nНижехъе щварал баяназда рекъон, гьабсагIаталда Туркиялда бащдаб миллионалдасаги цIикIкIун дагъистаниязул наслабаз гIумру гьабулеб бугин абула. Амма гьелъул хIакъалъулъ мухIканаб баян гьечIониги, гьеб буго гIага-шагарго Дагъистаналдаги Туркиялда ругезги рехсолеб тарих.\nКъебедов МухIамадица бицухъе, Туркиялда гIумру гьабун ругел дагъистаниязул наслабазда гьоркьоб гIемерисел рагIула магIарулал ва магIарулал гурел дагъистаниязги бицунила магIарул мацI. ХIатта магIарул мацI лъалеб буго магIарулаз гIумру гьабулел росабалъ яшавалда ругел курдаздагицин абун бицана журналист Къебедов МухIамадица.\nГьесул рагIабазда рекъон, жакъа Дагъистаналда гIадин Туркиялъ ругез миллияб суал борхулебго рагIуларо, кавказиялин абулила гIаммаб къагIидаялъ киназдего. Амма ахирал соназда гьенибги щибаб миллаталъул чагIаз байбихьун рагIула жал щал, щиб миллаталъул вакилзаби кколелали лъазабиялъе хIалтIи гьабизеги.\nКахраман-Марашалда ругел дагъистаниял данде ракIарулел бакIалда\nШагьабудин Озденица малъулеб буго магIарул мацIалъул алфавит\nГьадинал магIарулалги магIарулазул хинкIалги ратула Киреч росулъ


ДИР РАК1АЛДЕЩВЕЯЛ. - 14 Октября 2016 - Хунзахская Газета "Сельский труженик, Росдал захIматчи"\nГлавная » 2016 » Октябрь » 14 » ДИР РАК1АЛДЕЩВЕЯЛ.\nБайбихьул классалда дие лъик1аб лъай щвеялъулъ ва мисалияб г1адлу-низам, хьвада-ч1вади, рук1а-рахъин куцаялъулъ к1удияб бут1а лъуна Мух1амадова Хатиматица (Сергейил Хади). Хатиматица ц1акъ к1вар кьолаан дарсихъ г1енеккиялде, ц1алдохъабазда дарс лъаялда т1ад х1алт1улаан, дополнительный х1алт1аби г1емер гьарулаан, ц1алдохъабазул рокъое г1емер щолаан. Лъик1аб кьуч1 лъуна Хатиматица нижер класс байбихьул лъайги щун 5 классалде бахъине.\nГ1урус мац1алъул учительница йик1ана Гусьева Маргарита Петровна. К1удияб бут1а лъуна гьелъ ц1алдохъабазда г1урус мац1 лъаялда, ц1акъ к1вар кьолаан словарный запасалде, г1емер гьарулаан диктантал, изложениял, хат1 берцинго хъваялда т1ад г1емер х1алт1улаан. Ц1ализе т1амулаан раг1изе гьабун, ударениялде, акценталде к1вар кьолаан.\nХ1исабалъул дарсал кьолаан Гъонохъа Х1усейнов Тажудиница. Дица ц1акъ адаб-хъатир гьабулев учитель вук1ана Тажудин. Ц1алдохъабазда х1ал рекъезабизе лъалаан гьесда. Махсаро-хоч1 г1емер гьабулаан, гьит1инаб жо лъаниги ц1алдохъабазул рак1 батизабулаан. Контрольныял х1алт1абазулъ жалго-жидедаго ч1ун х1алт1улаго кумек гьабулаан лъималазе. Т1ад ургъизе ва бет1ер х1алт1изарулел расандаби, х1аял г1емер гьарулаан дарсил заманалда.\nРахьдал мац1алъул дарсал кьолаан Мух1амадов Х1амзатица. Х1амзатида лъик1 лъалаан жиндирго предмет. Ц1акъ г1емер ц1алдезе т1амулаан лъимал гьаракь борхун. Ц1ализарулаан маг1арул хъвадарухъабазул т1ахьал. Ц1алдохъаби киданиги рат1а гьарулароан, лъаялда рекъараб къиматги лъолаан. Гьес г1емер х1алт1изарулаан кицаби, бицанк1аби, абиял. Ниж рачунаан библиотекаялде маг1арул т1ахьал, журналал, газетал рихьизе ва ц1ализе.\nФизикаялъул дарсал кьуна Г1абдурах1манов Г1абдурах1маница. Жиндирго предмет гуребги Г1абдурах1манида лъалаан астрономия, геометрия, химия, кинабго рахъалъ жо лъалев учитель вук1ана гьев. Ц1акъ бокьулаан дарсил заманалда суалал кьезе, жавабги кьолаан мух1канго бич1ч1уледухъ. Дарсил заманалда г1емер гьарулаан опытал, рихьизарулаан бат1и-бат1иял т1аг1ел-алатал, г1емер гьарулаан киноял. Физикаялъул кружокалде г1емерал лъимал хьвадулаан, лъайги щолаан лъик1аб.\nХимиялъул дарсал кьуна Бат1алов Г1абдусамадица. Дарсил заманалда г1емер гьабулаан махсаро-хоч1, рицунаан анекдотал, ккараб-тараб, амма дарс бицунеб заманалда бегьулароан доре-гьанире руссине, гьеб бицунаан ц1акъ мух1канго, гъваридго, киназдаго бич1ч1иледухъ. Щуго-анлъго ц1алдохъан цадахъ вахъине гьавулаан доскаялде дарс гьикъизе. Г1абдусамадил лъик1аб хурхен бук1унаан лъималазул умумузулгун. Лабораторниял х1алт1аби г1емер гьарулаан мух1канго лъазе кколаан химиялъул т1аг1елазул ц1арал ай пробирка, колба ва гь.ц. Менделеевасул таблица лъаялде, малъиялде кьолаан ц1ик1к1араб к1вар.\nГеографиялъул дарсал кьуна Х1амзалов Г1абдулат1ипица. Дарсил заманалда ц1акъ к1вар кьолаан лъималазул г1адлу-низамалде. Карта лъазе кколаан мух1канго, дарсил заманалда х1алт1изарулаан атласал, глобусал, лъазе кколаан пачалихъазул ц1арал ва гьезул тахшагьарал. К1вар кьолаан географиялъул тетрадал х1алт1изариялде. Гьенир хъвазе кколаан бат1и-бат1иял раг1аби, г1оразул, ралъадазул, муг1рузул, улкабазул, шагьаразул ц1арал. Г1емерал лъималазе бокьулаан гьеб дарс.\nИсториялъул дарсал кьолаан Г1ашица-Хьиниса Юсупил хъизан сабру бугей, г1одое иччарай, амма дарс кьолеб заманаялъ лъимал г1енеккизаризе махщел бук1ана гьелъул. Дарс бицунаан мух1канго, гъваридго. Картаялда т1ад х1алт1изе т1амулаан. Пайда босулаан наглядное пособиялдаса, ай плакатал, стендал бат1и-бат1иял т1аг1елал дарсда х1алт1изарулаан, г1емер рихьизарулаан кинофильмал. Школалъул музеялда жанибги кьолаан чанго дарс. Историялъул краеведениялъул кружокалда ругел лъимал рачун рук1ана Датуна росдада аск1об бугеб хъала бихьизе. Г1ашица дарсиде г1емер ах1улаан эбел-эмен ц1алдохъабазул лъик1аб-квешаб бицине, бугеб жо абизе.\nФизкультураялъул дарсал кьуна Х1айбулаев Камалица. Ц1акъ лъик1 лъалаан спорталъул тарих гьесда г1емер гьабулаан махсаро-хоч1, ц1алдохъабазда гъорлъ восун вук1унаан. Х1алаан волейбол, баскетбол, футбол, лапто, бурди кьабг1и. Г1ахьаллъулаан т1адагьаб атлетикаялда, чанагъазда, конькабазда хъещт1еялда, хоккей х1аялда. Г1емер т1орит1улаан классазда гьоркьор къецал, школалъул линейкаялда лъималазе кьолаан грамотаби, дипломал, кубокал. Щибаб моц1алъ къват1ибе биччалаан спорталъул кружокалъул газета. Г1емер х1алт1изарулаан «Советский спорт» газета, «Физкультура и спорт», «Спортивные игры», «Физкультура в школе» журналал. Школалда х1алт1улаан т1адагьаб атлетикаялъул, волейболалъул, тенисалъул чанго бат1иял кружокал, т1орит1улаан бат1и-бат1иял школазулгун къецал.\nЖакъа гьезул г1емерисел нилъедаса рат1алъана, мунагьал чурун, ахират лъик1аб кьун батаги, нахъе гьеч1езёул. Дида г1емер рак1алде щола ц1алулеб заман-авадабанаб, эркенаб, рохалилаб, лъик1аб адаб-хъатиралда араб школалъул г1умруялъул заман.\nГ1амирханов Расул, Россиялъул лъай кьеялъул отличник, РДялъул мустах1икъав учитель.\nПросмотров: 164 | Добавил: NiGMaT | Рейтинг: 5.0/1


Автор: ХIажимурад ХIусайнов · 15.03.2021\nФевраль зурул 7-нний ЧIяйннал шяраваллил Культуралул къатлуву хьунни 8-мур мартрал кьинилун хас бувсса «Хъамитайпа – нину» тIисса цIанилусса мажлис.\nМажлис бачин бувну бия Культуралул къатлул каялувчи СалихIат Алхасова. Ванил бувсуна кьинилул тарихрая. Шадлугърайн бавтIун бия ЧIяйннал шяраваллил интеллигенция, ниттихъул, школалул оьрчIру. Хъаннил кьини барча дуруна Апанниева ПатIиматлул, СалихIова Сабринал, Жамалуттинова ХIуриял ва цайминналгу. КIицI лавгуна хIакьинусса кьини хъамитайпалул цукунсса кIану бугьлай буссарив хIукуматрал давурттай, жяматийсса иширттаву ва кулпатирттаву.\nЧIяйннал школалул оьрчIал – Билалов АхIмадлул, СалихIов СалихIлул, Маммакьурбанов Сулайманнул, Ибрагьимов МахIаммадлул ва цайминналгу, бувккуна ниттихъан, ссурвавран хас бувсса шеърирду, увкуна балайрду.\nЦа душнил – шанна ххувшаву\nКIулшиву дулаврил зузалтрал августрайсса конференция\nСледующая публикация Хъювхъиял шяраву\nПредыдущая публикация Хъиншивуртту – хъаннин


лъимал рукIине лебалал,\nБиччанте гьез цIунизе\n«Гьоболас къалеб бакI къазе кколаян» абула магIарулаз. ЧIахIиязул гIакълу-малъиялда рекъон, гьоболасул букIине ккола хIалимаб, гIемер кIалъалареб хьвада-чIвади. ЯхI-намус тIагIинлъун рикIкIунаан чияр ясазухъ балагьицин.\nЦебе годекIабахъ гIолилазе щолаан яхI-намусалъул, захIмат бокьиялъул, къо хIехьеялъул дарсал. ГIумруялъул хIалбихьи щварал харабаз кьолаан гIакълу, бицунаан гIадатазул, бахIарчилъиялъул хIакъалъулъ.\nМугIрузул улкаялъул гIолохъабаз бахIарчиго цIунана гIагараб ватIан; напсияб мурад цIехечIого, гьабула загIипазе кумек; жидерго гIумруялъе бугеб хIинкъиялъухъ балагьичIого, хIажаталъуб къурбан гьабула жидерго гIумру; заман цIехечIого рахъуна къваригIарасе хIалае.\nгьаб заманалъул бахIарзал\nНилъ рохизе ккараб хIужа буго Дагъистан унго-унгоял бахIарзаздалъун бечедаб букIин. СМИяздасан гIемер бицуна, чияр чагIи хвасар гьарулаго, жидерго гIумру къурбан гьабурал нилъер ракьцоязул бахIарчилъиялъул хIакъалъулъ. Масала, 2017 соналъул 29 июлалда Москваялъул Серебряный Бор абулеб пляжалда, СалахIбеков Рашидица жиндирго гIумру кьуна лъелъ гъанкъулей йикIарай яс хвасар гьаюлаго.\n2013 соналъул ункъабилеб июналда Москва областалъул Звенигород шагьаралъул Москва-гIурул рагIалда хIухьбахъиялда вукIарав МахIачхъалаялдаса 24 сон барав РахIметов Маратида рагIана, кумек гьабеян, лъелъ гъанкъулел ясазул ахIи балел гьаркьал. Марат векерана гьел хвасар гьаризе. Гьес хвасар гьаюна гъанкъулей йикIарай Юлия Аникеева ва Репсиме Керогян, амма чорхол тату хун букIиналъ, жиндаго бажаричIо лъелъа къватIиве вахъине.\nГьебго соналъул ноябралда Дагъистаналъул боксалъул команда бачIана Хабаровскиялде, Россиялъул чемпионаталде. Жидерго гIумруялъе бугеб хIинкъиялъухъ балагьичIого, цIа рекIараб трамваялдаса къватIире рахъана гьез гIадамал.\n2015 соналда Санкт-Петербург шагьаралъул Бергьенлъиялъул Паркалда Буйнакск шагьаралдаса Вагьабов Шамилица хвасар гьаюна 28 сон барай яс Кристина. Хадуб гьелъ жиндирго блогалда хъвала: «Дун гурейги, дир ясги хвасар гьаюна гьес. Шамилица дида бихьизабуна жиндирго лъикIлъи ва рухIияб цебетIей», -ан.\n2015 соналъул маялда Курах районалъул рохьихъан Зайнудин Батманов, ракIалдаго гьечIого, ккана балагьаб лъугьа-бахъиналъул нугIлъун. Хъачагъаз гъоркьлъалие росун рукIана рос-лъадиги лъабго моцI бараб лъимерги. Батмановас такъсирчагIи разилъизаруна, жиндихъ хисун, гъоркьлъалие босараб хъизам эркен гьабизе. Жидее бокьараб гьабичIин абун, Зайнудин чIвана хъачагъаз. Гьеб бахIарчилъиялъе гIоло мустахIикълъана Россиялъул БахIарчиясул тIадегIанаб цIаралъе.\nЧIегIераб тIанкI лъурал\nИсана 4 октябралда Москваялъул метроялда ахIи-хIуралда ругел дагъистаниязе пуланай ясалъ бадибчIвай гьабидал, гьезул цояс гьелда хъубаб рагIи абула. Роман Ковалев абулев гIолохъанчи ясалъе хIалае вахъуна. Жидее бадибчIвай гьабунин абун, гIолохъабаз гьев вухула.\nБицинин гьединал гъалмагъирчагIазе Чачаналда гьабулеб тамихIалъул хIакъалъулъ. Чачан республикаялъул нухмалъиялда лъан, Россиялъул регионалда кинабгIаги къадараб хьвада-чIвади гьабуни, гъалмагъирчагIи чара гьечIого кьварараб тамихIалде цIала. Гьел ахIула Чачаналде ва, гIагарал чагIигун цадахъги рачIун, гьез гьарула тIаса лъугьаян. Гьениб гьезда бичIчIизабула «гьез жидерго халкъ суризабулеб букIин» ва чачаназул гIадатал хвезарулел рукIин.\nЧIужугIаданалъул къадру-ас цIуни Дагъистаналда рикIкIуна бихьинчиясда тIадаб борчлъун. Гьелъухъ шапакъатал рукIине кколин абунги гьез рикIкIунаро. ГIажаибаб жо, метроялда дой ясалъе хIалае вахъанин абун, Россиялъул ЦIех-рехалъулаб комитеталъул председатель Александр Бастрыкиница лъазабуна Роман Ковалевасе «Доблесть и отвага» абулеб медаль кьеян.\nВоронеж областалъул хIукуматалъ абуна, губернаторасул цIаралдасан Ковалевасе шапакъат кьезеги сахгьавиялъе гьесие кумек гьабизеги кколин абун. Москваялъул мэр Собяниница буюрана, Ковалевасе кIиго миллион гъурущ кьеян. Гьаниб бачIунеб буго суал: кьвагьараб яги цIа рекIараб автобусалдаса гIадамал хвасар гьарурал чагIазул бахIарчилъи Ковалевас гьабуралдаса гьитIинабищ бугеб?! ГьечIо, амма Ковалевас гьабураб иш бихьизабуна Россиялъул аслиял телеканалаз ва, гьеб ахIвал-хIалалдаса пайдаги босун, хIакимзабазе бокьана, хIукуматалъул хIисабалдасан, жидеего реклама гьабизе.\nРоссиялъул бокьараб регионалда яги дунялалъул батIияб улкаялда, ай кир рукIаниги, батIалъи гьечIо, Дагъистаналъул гIорхъи бахъарабго, нуж ккола МугIрузул улкаялъул вакилзаби. Нужер гIамал-хасияталъухъ, хьвада-чIвадиялъухъ, лъикIлъи-квешлъиялъухъ балагьун кьола Дагъистаналъеги дагъистаниязеги къимат. ТIехIаб чахъдаца рехъен хвезабулаян абухъего, Москваялъул метроялда рагъарал гIолилаз чIегIераб тIанкI лъуна Дагъистаналъул гьурмада. Гьединал чагIазул «баракаталдалъун» нилъер гIолилал цIализе росулел гьечIо Россиялъул тахшагьаразул цо-цо вузазде. Гьеб гуребги, нилъехъе рачIине нигаталда ругел туристалги, инвесторалги, спортсменалги нусго нухалъ ургъиларищ, жидер гIумруялъе Дагъистаналда хIинкъи букIине бегьулин абун.\nЦебе рогьолъун рикIкIунаан, вагъулаго гIодов ккарав чиясде квер борхи. Пайда щиб, жакъа нилъер гIемерисел гIолилазул яхI-намусалда кьаву чIван буго. Къо-асс бугел, рижи берцинал гIолохъаби ратизе, къад чирахъ бакун ралагьаниги, захIмат буго. ТIоцебесеб иргаялда гьеб ккола эбел-инсул, хадуб школалъул ва жамгIияталъул гIайиб.\nРачIа нилъерго умумузул лъикIал гIадаталги цIунун, гIолеб гIелалъе битIараб тарбия кьей букIинабизин.\nДругие материалы в этой категории: « Шамилил цIаралъулцин нилъей бугеб баракат\tТуристазул читIир лъагIалица лъугIунгутIиялъе щиб гьабилеб? »


Рузман къоялъ рагьизе рагIи кьун букIараб гендерил тоннель гьаб нухалдаги рагьичIо къуваталъул идарабаз. Гьеб рагьизе бугеб къоялъул бицунебги гьечIо. ИчIабилеб октябралда къуваталъул идарабаз лъазабуна терроралда дандечIараб низам жеги халат бахъине бугилан.\n10 октябралда рагьизе бугилан абулеб букIараб гендерил тоннель рузманкъоялъги рагьичIо. Къуваталъул идарабаз гьединаб хIукму гьабун бугин абураб баян бачIана октябралъул анцIабилеб къоялъ къватIибе. Времменное росулъ халат бхъунеб буго терроралда дандечIараб низам. ИчIабилеб октябралда низам цIунулез рагIи кьун букIун буго Временное росулъ рукIарал гIадамазе жидерго къайи-цIаялъухъ хал гьабизе заманалъ росулъе риччазе, амма гьеб кьураб рагIиги хвезабун цо гIадан виччачIо гьез росулъе.\nГьелъухъ жаваб тIалаб гьабун Времменое росулъа гIадамал Унсоколо мухъалъул администрациялъул минаялъул кIалтIуги ккун чIун рукIана ичIабилеб къоялъ, амма хIасил ккечIо. Гьедин бараб баралъубго къайи-цIаги тун росулъа нахъе ине ккарал гIадамазда лъалеб гьечIо жидерго магIишаталъул къисмат кинаб къагIидаялда бугебали. Гьедин бицана «Эркенлъиялъе» жиндир цIар бицине разилъичIев гьениса чияс. Гьев гьабсгIат Шамилхъалаялда вуго гIагарал чагIазул дова.\nВременное росулъа чи: «Росулъе ине рукIарал руччаби нахъруссинарун руго, гьел рачун унев вукIарав «Газель» автомобилалъул хважаин, цо гIолохъанав васцин гьез жанив тIамун вугилан бицана, къватIиве виччаниш гьевали лъаларо.\nНижер къайи-цIаги азбар бахун къватIибе баралъубго буго, цо-цоязул рукъзабазул гIодобакIалцин хвезарун рагIула, диралъе гьединаб пасалъи гьабун букIиннчIо. Амма цогидазул къайи-цIа гъурун кIудияб пасалъи гьабун рагIула. Хабар буго аскарияз гьениб рокъоб батараб къиматабщинаб къайи-цIа бикъулеб бугилан. Лъицаниги милат гьабулеб гьечIо росулъ бугеб ахIвал-хIалалъул, жидего бокьа-бокьараб гьабун хважаинзаби гIадин аскариялги рагIула.\nЦIализе лъимал Генуб бугеб мактабалде ритIеян абун буго гьезда, амма Временноялъулаз инкар гьабун буго:\n«Нижер Времнное росулъ гьоркьохъеб школа букIана. Гьанже лъимал Генуре ритIейин цIализеян абун рагIулаха мухъалъул нухмалъулес. РитIиларин, нижер лъималазухъ я тIахьал, я цогидаб хIажатабщинаб жо гьечIилан лъималазул эбел-инсуцаги абун буго».\nХIасил-калам Жанубияб Украинялда рагъулаб багъа-бачари бугеб мехалда букIараб ахIвал-хIалалдасаги вахIшияб къагIидаялъ бугин жакъа Временное росулъ ишилан абулеб буго нижергун гара-чIвариялда вукIарав чияс. ЦIияб соналда лъагIан халат гьабизе кканиги терроралда данделъазабураб низам цебе лъураб масъала тIубачIого жидеца нахъе бахъизе гьечIилан абун буго хасал хъулухъаз.\nВремменное росулъа гIадамзда ракIалда буго гIагараб заманалъ инсанасул ихтиярал цIунулел чагIазухъа юридикияб консультация тIалаб гьабун МахIачхъалаялде рачIине\nГендерил туннель кидал рагьизе бегубали лъицаниги лъазабулеб гьечIо


Россиялдаго дагъистаниял кколел руго бищунго хIалимал гIадамал\nРахIмуялъул акциязда гIадатияб халкъ гIахьаллъиялъул рахъалъ Россиялъул федерациялъул субъектазда гьоркьоб Дагъистаналъ ккун буго тIоцебесеб бакI. Гьединаб хасил бихьизабун буго Россиялда гIадатиял гIадамазул рахIмуялъул акциязул рейтингалъ.\nГьеб рейтинг гIуцIун буго «Русфонд» абулеб кумекалъулаб фондалъ улкаялъул бищунго кIудияб 54 регионалда гьабураб цIех-рехалъул хIасилалда рекъон. Гьедин лъазабулеб буго россиялъул цо-цо информалатаз.\nРоссиялъул регионазда гIумру гьабулел гIадамазул къадаралде балагьун ва гьезда гьоркьоса рахIму-цIобалъул акциязда гIахьаллъулезул къадар гIадахъбосун, гьеб рейтингалда кIиабилеб бакI ккун буго Саратовалъул рахъалъ, хадур руго Башкортостан, Краснодаралъул ва Оренбургалъул ракьал.\nГьел цIех-рехазул хIасилаз бихьизабун буго ахираб соналда жаниб жидеда лъаларел гIадамазе кумек Россиялъул шагьаразда гIумру гьабулезул 62%- 85% гьабун букIин.\nГIадамазул 73 проценталъ кьун буго гьардухъабазе гIарац, 20% кьун руго кванил нигIматал ва цIех-рехазда гIахьаллъаразул бащдаз ратIлидалъун кумек гьабун буго.\nГьеб рейтинг гIуцIун буго Дунялалдаго рахIмуялъул рейтинг борцунеб куцалъул принципалги цIунун, ай хал гьабулеб букIун буго гIарцудалъун кумек гьабурал, лъаларел гIадамазе кумек гьабурал ва жамгIиял мурадазе гIоло хIалае рахъарал гIадамазул къадаралде балагьун.\nДагъистаналда дагьал гьечIо рахIмуялъул фондал: «БацIцIадаб ракI», «Инсан», «Хьул», «Маграм ГIабдуллаевасул цIаралда бугеб рахIмуялъул фонд», «СагIидмухIамад ХIажил цIаралда бугеб фонд» ва гIемерал цогидал.\nГьел фондаз язихъал хъизабазе рукъ-рукъ ккун кванил нигIматал щвезариялдаса байбихьун батIи-батIиял унтарал сах гьариялъе квербакъиялде щун гьабула хIалтIи. Гьединазул цояблъун ккола «Маграм ГIабдуллаевасул цIаралда бугеб рахIмуялъул фондги». ГIолилаз социалиял сайтаздасан ахIи бан бакIарулеб букIана рак унтиялъ унтарав гIолохъанав вас ГIабдуллаев Маграм сах гьавизе гIарац. Амма гьеб кумек щвелалде Маграм гIумруялдаса ватIалъула. Гьелдаса хадуб, рак унтаразе кумекалъе гIуцIула Маграмил цIар кьураб фонд.\nДагъистаналда бищунго кIудиязул цояблъун буго «БацIцIадаб ракI» абулеб фонд. Гьеб халкъалда гьоркьоб машгьурлъун букIана ахирал соназда гьез рукъ-рукъккун язихъал хъизамазе кванил нигIмтала щвезарулел рукIиналдалъун. Фондалъе кумекалъе хIалае рахъуна гIемер тIалаязул минабазухъе кумек щвезабизе кIолел гIолилалги, кумек бачIчIизе жидерго автотранспорт бугел гIадамалги цогиялги ай гIарцудалъун гьабичIониги жидерго бажариялда рекъон гьезие кумек гьабулел гIадамал. Гьедин бицун букIана фондалъул хIалтIухъабаз Эркенлъи Радиоялъе.\nФондалъул президент МуртазагIалиев ГIумарица рикIкIунеб буго фонд букIине кколарин гIицIго кванил нигIматал рикьулеб ва гьезухъ балагьун чIун хIалтIизе рахъунарел гIадамал гIезарулеб идаралъун. Фондалъ квербакъизе кколин цIиял хIалтIул бакIал гIуцIиялъейин. Гьединго гьес рикIкIунеб буго фондалъул аслияб нухлъун букIине кколин лъайкьеялда кверчIвайин, лъикIал студентазе ва гIолохъанал гIалимзабазе кьолел грантал рукIине кколин фондалъулин.\nРахIмуялъул акциязда гIахьаллъиялъул рахъалъ дагъистаниял Россиялда тIоцере рукIиналда жидер щаклъизе бачIунарин, щайгурелъул гьардухъанасе жо кьоларевги, къварилъиялде ккарав чиясе кумек гьабуларевги чи жидеда лъазего лъаларин ва жидецаги цогиязе кумекалъе кIвараб гьабулин бицана Эркенлъи Радиоялъе цо-цо гIадатиял дагъистанияз.\nАмма руго гьезда гьоркьор къварилъи ккарав чиясе яги унтараб лъимадуе абун гIарац бакIарулел рекIкIал чагIи рукIине бегьулин рикIкIунелги ва ахIуд рахъун гIарац бакIарулеб бакIалде жидеца гьеб кьоларин абулелги. Гьединазул цояй ккола Гъуниб мухъалдаса Шамсият. Гьелъго бицана киридахъ гIадамазе хIалае яхъине жий кидаго хIадурай йигинги.\nШамсият: "Дида щиб лъалеб гьел чагlи щалали. Гьезда щай дун божизе кколей? Бокьараб рекlкl гьабулел чагlи рукlине рес буго гьел. Гьелъ дун гlахьаллъуларо гьединал акциязда, амма киридахъ гIадамазе хIалае яхъине дун кидаго хIадурай йиго".\nРахIмуялъул акциязда гIадатияб халкъ гIахьаллъиялъул рахъалъ Россиялъул федерациялъул субъектазда гьоркьоб цIех-рех гьабураб «Бизнес Аналитика» абураб компаниялъ телефоналдасан суалал кьун руго 16 500-гIан чиясе.\nРоссиялъул бищунго кIудиязул цояблъун кколеб «Русфонд» абулеб рахIмуялъул фонд гIуцIун букIана 1996 соналда ва гьелдаса нахъе гIадамазе кумекалъе 173 миллион доллар бакIаризе кIун буго гьеб фондалда.


HRW: Россиялъул авиациялъ ракълилал гIадамал чIвана Сириялда\nHuman Rights Watch (HRW) абулеб инсанасул ихтиярал цIунулеб халкъаздагьоркьосеб гIуцIиялъ Россиялде гIунтIизабуна Сириялда рагъ бачунеб низам биххиялъул гIайиб. Гьелъул хIасилалда 60-гIан ракълилав инсан чIван вугин.\nГьадин лъазабулеб буго рехсараб гIуцIиялъ гьатIан къоялъ загьирабураб жиндирго докладалда. 15 октябралда Россиялъул авиациялъ бищун дагь босун кIиго гьавадул гьужум гьабун букIанин Хомс шагьаралъул ракълилал гIадамазде.\nHuman Rights Watch гIуцIиялъ тIалаб гьабуна гьеб хIужаялъул мухIканаб цIех-рех гьаби. Араб рузман къоялъ Сириялъул инсанасул ихтиярал цIунулеб централъул бетIер Абдель РахIманица лъазабуна, Россиялъул аваиациялъ гьарурал гьавадул гьужумазул хIасилалда гIаммаб къадаралда 150 ракълилав инсан чIван вугин.\nЦого мехалъ «Исламияб пачалихъалъул» нусгогIан къеркьохъан чIван вугоян лъазабулеб буго тохалчагIаз.


ГЬИТ1ИНАБ РОСДАЛ К1УДИЯБ ТАРИХ - 27 Ноября 2017 - Хунзахская Газета "Сельский труженик, Росдал захIматчи"\nВоскресенье, 21.10.2018, 11:55 | RSS | Приветствую Вас Гость\nГлавная » 2017 » Ноябрь » 27 » ГЬИТ1ИНАБ РОСДАЛ К1УДИЯБ ТАРИХ\nГЬИТ1ИНАБ РОСДАЛ К1УДИЯБ ТАРИХ\nГ1азу бан, ц1ер гуреб,\nЦ1ад бан, х1арщ гуреб,\nЦ1ада г1адаб росу\nМуг1рузда нахъасан бигьа-гьабун баккун бач1унеб буго баг1араб бакъ. Гьелъул гвангъарал ч1ораз г1анкъизарулел руго рорхатал муг1рузул т1огьал, дагь-дагьккун гьел ч1орал щолел руго Ц1ада росдал минабазул гордахъеги. Гьел т1оцересел бакъул ч1ораца, рак1алде кколаан, расандулаго, т1убараб росуго борч1изабулеб бугилан. Гьале раг1улеб буго нуц1бузул къир-къири, мадугьал Изах1атица г1ачи къват1ире гъолеб сас, цояб раг1алдасан раг1ула харицел бухулеб кварт1а-рачалъул к1ут1-к1ут1и. Дагьаб заманалдасан росу т1убанго борч1ула: г1адамал жиде-жидер х1алт1уде г1едег1ула, раг1ула ясли-ахикье унел гьит1ичазул ч1иргъи-хъуй. Буго росу жиндирго г1адатияб г1умруялда, жиндирго рохелгун, пашманлъигун ц1и-ц1иял лъугьа- бахъиналгун, харбалгун. Къоязда хадур къоялгун, моц1азда-хадур моц1алгун, соназда хадур соналгун, наслабаца наслаби хисун.\nКинабха гьеб г1умру бук1араб, кин гьеб байбихьараб ва кинаб чвахиялда гьеб араб жакъа къоялде щвезег1ан? Гьеб суалалъе жаваб кьезе г1олеб г1елалъе бигьаго гьеч1о.\nРач1аха гьеб тарихалъул пардав борхизин ва канал бераз к1вар кьун нахъа тараб г1умруялъухъ балагьизин.\nЦ1ада росу бижун бач1иналъул х1акъалъулъ буго чанго бицен (легенда). Гьел киназдасаго бищунго бит1араблъун ва х1акъикъияблъун дида бихьула гьаб бицен, гьаб лъугьа-бахъин ккун буго г1ага-шагарго 300 соналъ цебе.\nХунзахъ росулъа г1ухьби рук1ун руго Г1акаро маг1арда г1и кваназабулел, бук1ун буго ц1акъ бигъараб сон. Квачалеб бук1ун буго г1иги гьел хьихьарал г1ухьбиги. Гьезда рак1алде ккун буго бакъ щун бихьараб мохъалдехун гочине. Г1ухьбузда бихьун буго гвангъараб бакъ ч1варал муг1рул щобал ва кьурабазул сиртал. Г1иги цебе къот1ун, Чудах1ги Угъузги гьенире щун руго. Бакъул ч1ораз жалгоги хинлъун руго, г1иядаги ц1а реч1ч1ун буго. Жалго ч1араб бак1алда гьез Ц1ада абун ц1арги тун буго. Г1и жанибе гъезе, Х1амзатица абухъе: «Щибаб роол моц1алъ ц1игьул х1ебт1улеб, ц1ад байдал г1екколеб Г1инохъо, ник1к1ил х1ал бергьиндал х1айван к1анц1изе, канлъи бихьулареб Бец1ох1ор, нахъеги ратун руго. Амма гьекъезе лъим босизе гьел хьвадизе кколел рук1ун руго Жорини к1к1алъахъ бугеб зам-замг1ан т1ок1к1араб лъим бугеб Царахъ ицухъе. Боц1и гьекъезе Тобтит1е хьвадулаан, хадуб «росдалго гонгазул рец1ц1ел буссараб басрияб мах1 ч1вараб» - х1орги гьабуна жамаг1аталъ.\nУгъузилазул бах1арчилъиялъул бицун буго «Надиршагь щущахъ виххизави» -ян абураб кеч1алда. Гьединаб тухум Хунзахъги буго. Цогидал росабазул жамаг1атго г1адин, Хунзахъ т1алъиялда лъугьунел ишаздаса ц1игьулги бат1ат1ун хут1ич1о. Цин гьит1инаб кули, цинги хадуб лъеберго- к1икъого ц1араки бугеб гьит1инабго росдал г1адамал г1ахьаллъана Кавказалъул рагъаздаги, Япониялъулгун бук1араб рагъулъги, х1уригат бахъиялъулъги.\n1867 соналъ Тобтил раг1алда г1урусаз бана маг1арулал кверщаликь т1ирщизе риччач1ого ч1езаризе к1удияб хъала. Гьелда абула Хунзахъ хъалайилан. Г1адатго гьелда абула Хъаладухъ абун. Гьединал хъулби ран рук1ана дол соназ Гъунибги, Болъихъги, Ахтиялдаги. Хунзахъ хъалаялда сверун бижун бач1ана гьит1инабго росу. Гьеб Ц1ада росдадаса г1емер рик1к1ад гьеч1о. Гьеб заманалда Ц1ада бук1ун буго г1ага-шагарго 50 ц1араки. Хъаладухъ щибаб анкьидасан лъолаан к1удияб базар, гьеб базаралде рач1унаан киса-кирего сверухълъиялдасаго г1адамал. Гьенисан лъалаан Дагъистаналда, рик1к1адаб Петербургалда, х1атта дунялалда ругел лъугьа-бахъиназул. Базаралде рач1унел ва гьениса унел гьалбал сордо бан Ц1ада рещт1унаан. Нагагь коч1охъан росулъе вач1ани, ц1игьул гьесда сверухъ рак1арулаан. Гьединав урхъарав гьоболлъун ц1игьулдерил вук1унаан доб заманаялъ Хъах1абросулъа Мах1муд, Игьалиса Г1арашил Г1умар, хадуб Гьарадерихъа Юсуп, Парзула ва гь.ц.\nРоссиялъул лъугьа-бахъиназулъ г1ахьаллъи гьабула ц1игьулдерил г1олохъабаз. Зарал ккеч1ого япониязулгун бук1араб рагъдаса т1ад руссана Юсупил Саг1ит, Х1амзатил вац Ахилчи, Патах1 Мух1амадов, Г1абдулат1ип Г1абдулат1ипов. Х1уригаталъул соназ 13 баг1арав партизан вахъана Ц1ада росулъ.\nЦ1ияб г1умру г1уц1иялъулъ ц1игьулдерица жигараб г1ахьаллъи гьабуна. Х1уригат ккелалде цебехун 1913 соналъ Ц1ада бана к1ит1алаяб мажгит, гъоркьияб т1алаялда рагьана мадраса, ахирисеб, ай 1924 соналъ гьеб мадраса къала, гьенир ц1алулел рук1ана 34 г1ан мутаг1ил бат1и-бат1иял росабалъа. Гьезие муг1алимлъи гьабулаан Ц1адаса Х1амзатил яцалъул вас Юнусдибирас. Лъик1аланго соназ дибирлъи гьабуна Ц1адаса Х1амзатицаги. Ахирисел мутаг1илзаби лъугьана ц1ияб г1умруялъул х1аракчаг1илъун: Къурамух1амад учительлъун, Г1ободаса Г1абдукъадирил Мух1амад -колхозалъул бухгалтерлъун, Хважал Мух1амад - колхозалъул председателасул заместительлъун, живго Юнусдибирасги колхозалъе бухгалтерлъи гьабуна. Бач1унеб г1умруялде бит1араб бербалагьи бук1иналъ 34 мутаг1иласул цонигияв репрессиялда гьоркьове ккеч1о.\nБат1и-бат1ияб заманаялъ Ц1ада бук1ана колхоз. Гьеб бук1ана 1938 сон. Гьеб соналъ росулъе бачана лъим, лъим турбабаздасан чвахараб къоялъ хъвана Х1амзатица «Ц1ада росулъе лъин бахъи»-ян абураб кеч1. Гьебго соналъ Сергей Бланкил х1аракаталдалъун росда цебе ч1ана берцинаб пихъил ах, гьале 80 г1ан соналъ гьев баракат бугев инсанасул квералъ ч1арал гъут1буздаса пихъ кваналеб буго ц1игьулдерица ва гьезул гьалбадерица.\nДол К1удияб Ват1анияб рагъул зах1матал соназ Ц1ада росулъа рагъде ана 45 г1олохъанчиги. Къоло щугояв рагъул майданалда хут1ана. «Ц1игьулдерил хабал» т1олго Россиялдаго руго: Балашов шагьаралда вукъун вуго Х1амзатил вас Мух1амад, дир имг1ал Мусал Мух1амад лъун вуго Анапаялда г1аммаб хабалъ.\nРосу бечедаб буго гьунар бугел г1алимзабаздалъун, вахъана Северияб Кавказалда цо гурони гьеч1ев академик Х1ажияв Х1амзатов, гьесул хъизан филологиял г1елмабазул доктор Чакар Юсупова. Мунагьал чураги гьезул. Г1елмабазул кандидаталлъун рахъана Мух1амадов Зайирбег, Шахшаев Х1амзат, Юсупова Пат1имат, Къурамух1амадов Мух1амад, Юсупов Юсуп, Х1амзатов Х1амзат, Х1айбулаева Наида, руго аспиранталги.\nДагъистан жиндаса ч1ух1арав Расул Х1амзатовасул х1акъалъулъ г1емераб хъвана, г1емераб бицана, гьев вук1ана нижер ч1ух1илъун, рух1ияб дугълъун. Расулил асарал ц1аларав чиясда бич1ч1ила кинаб к1одолъиялъул чи гьевали!\nЦ1адаса Х1амзат-авар адабияталъул бищунго к1удияб борхалъиялда кенч1олеб ц1ва. Х1амзатица т1егьазабуна авар адабияталъул мац1. Маг1арулазул цебесеб г1елалда Х1амзатил г1емерисел асарал рек1ехъе лъалаан. Гьединал гьунар бугел хъвадарухъаби гьит1инаб росулъа рахъиялъе цо шарт1лъун буго ц1игьул бег1ераб раг1иялъул, камилаб каламалъул устарзаби рук1ин.\nГьезул махсараби ц1игьулдерида аск1ове ккеч1ев чиясда рич1ч1уларо. Гьел махсараби хас гьарун данде гьаруни, т1убараб мажмуг1 г1елаан. Гьениб нилъеда ватилаан махсарочи Иссайги, Мусаги, Нурмух1амадги, кинабго к1очонарев К1удияв Г1алиги.\nЦ1игьулдерил бицунелъул рехсеч1ого г1оларо Саг1идов Мух1амадги. Мух1амад вук1ана гьунар бугев шаг1ир ва таржамачи. Г1емер соназ авар радиоялда ва ц1алдохъабазе т1ахьал рахъулеб басмаханаялда редакторлъи гьабуна гьес.\nЖакъа къоялъул г1умру ц1игьулдерилги цогидазулго г1адаб буго. Амма лъугьараб зах1малъиялдаса рорч1изе ч1аголъи гьабулеб буго. Умумузул заманалъго г1адин хурулал культураби рекьун, боц1и-панз хьихьун, гъутаналда маг1ишат цебе т1езабун яшав гьабулеб буго ц1игьулдерица, амма гьел жеги т1убанго бича-хисиялъул къаг1идаялде ругьунлъун гьеч1о.\nХ1АЙБУЛАЕВА Марина, Ц1ада росу.\nПросмотров: 447 | Добавил: NiGMaT | Рейтинг: 0.0/0


ДИР РОСУ-ДИР Ч1УХ1И. - 21 Сентября 2017 - Хунзахская Газета "Сельский труженик, Росдал захIматчи"\nГлавная » 2017 » Сентябрь » 21 » ДИР РОСУ-ДИР Ч1УХ1И.\nДИР РОСУ-ДИР Ч1УХ1И.\nУмумузул лъик1ал г1адатал, гьезул г1умру-яшав хадусеб г1елалъухъе кьей, гьелдаса гьез пайда боси ккола нилъер мурад. Гьеб масъала цо къадаралъ т1аде ккола культураялъул г1уц1абаздеги. Нижер Сивухъ росдал культураялъул рукъалъги гьабулеб буго гьелда хурхараб х1алт1и.\nГьале дагьал церег1ан къоязги т1обит1ана нижеца «Дир росу, дир ч1ух1и» абураб ц1аралда гъоркь умумузул г1адатазул бицунеб тадбир. Росдал гъоркьияб авалалда буго «Этнодом» абураб гьалбадерил рукъ. Гьениб халичаби, т1анса-салмагал ригъун, росдал к1одо гьабураб сурат, рагъул ва зах1маталъул ветераназул х1акъалъулъ, колхозияб г1уц1арухъанлъи бихьизабулел стендал къват1ир ч1ван берцинаб г1уц1а-к1ут1и гьабун бук1ана авалалъего. Сверухълъиялдаго т1ибит1ун бук1ана громкоговорителалдасан рик1к1унеб росдат1е гьабураб кеч1:\nТ1аде г1олел ругел\nКват1ич1ого т1аде щвана гьалбалги. Районалъул бет1ер Саг1ид Юсуповгун рук1ана гьесул заместителал, райадминистрациялъул аппараталъул х1алт1ухъаби, культураялъулгун, лъай кьеялъул отделазул нухмалъулел, росабазул бегавулзаби. Гьалбадерида чед-ц1амалдалъун, сахъадерил ч1аг1дадалъун дандч1вайги гьабун тадбир нухда бачана библиотекаялъул заведующая Х1айдарова Загьраца.\nКинавго чиясда гьимун к1алъалел,\nГьоболасе нуц1а рагьухъе толел.\nРак1ал аваданал, инсан хириял\nХалкъ бижараб росу, сахъадерил ракь.\nМуг1рузул ц1умаца т1авап гьабулеб\nТ1олго халкъ бач1унеб курортги гьаниб,\nКинабго т1абиг1ат, т1олго берцинлъи\nТ1адег1анас кьураб росуги гьаниб.\nСверухълъиялдаго рихьулел рук1ана бецараб харил бижагъал, бакъваралъул ч1ах1иял г1архъал. Доле магъилъа ч1ах1ил магьги ц1ун яч1уней Халисат, харил х1амагун рокъове унев Асадулагь, маг1ардаса бищараб ракул гьегьги баччун юссуней Загьидат. Мучари бет1улел цоял, щар ч1валел цогиял, бак1-бак1алдасан лъел ц1езе къулг1адухъе рач1унел хъах1маккал г1адал ясал-г1адатияб маг1арул росулъ бук1унеб ч1аголъи. Пуланав Мух1амадил къаси бук1ине бугеб бертадул х1акъалъулъ ясазул бицен гьоркьоб къот1изабула риччалел рук1арал чуялъ Х1абибил чу бергьун бугилан бач1араб цоги рохелалъ. Умумулъанго батараб буго Сивухъ чуял риччай, бергьаралда гвермендаби рухьин, чот1ахъанасда гор балеб. Иццухъ рук1арал ясалги гьенире г1едег1ана жидерго гвермендабигун. Цоги нек1сияб махщел, яс росасе кьелалде гьелъие давагьаби, буртаби лъолел, буртинадул т1агърал, хьитал гьарулел. Аби буго Х1оцоса Нажмудиние Фатаг1али ханасул яс Пат1имат кьолелъул гьелъие сайгъаталъе кьун бук1анила сахъадерил буртина-арбабашан. Квас самун, къач1ан буртина лъолеб къаг1ида бихьизабуна к1удабаз г1олилазда гьеб къоялъ. Гьенибго бицана сахъадерил к1алзул гьунарчаг1азулги. Ах1ана ва рик1к1ана нек1сиялги гьанжеселги шаг1иразул куч1дулги. Гьелдаса хадуб киналго руссана бечедаб кванил ниг1матазул столалде нахъе.\nГьоло ч1вараб г1ат1ги бог1олч1аг1аги\nСивухъг1ан камилаб киб эб бук1араб.\nГьоц1ог1адаб т1иги т1охол лазатги\nТ1олазго беццулеб гьаб нижер росдал.\nГьениб гьабураб жидирго к1алъаялда Саг1ид Камиловичас баркала кьуна умумузул г1умру-яшав цебеч1езабурал сахъадерил культураялъул х1аракатчаг1азе. Балагьизе бокьарал щвана гьалбадерил рокъоре, гьениб лъай-хъвай гьабуна умумузул цебесеб рук1а-рахъиналъулгун. Гьанибго абила, гьаб риидалил моц1аз 80-100 г1аги гьобол вач1анин нижер гьанивеянги. Т1адег1анав гьоболасе гьабулеб адаб-х1урматалда къабулги гьавун т1овит1ана гьаниб бихьаралъ к1удияб асар гьабурав, киналдасаго рази-ракилъун арав рик1к1адаб Бразилиялдаса гьоболги.\nАхиралдаги, баркала кьезе бокьун буго заман батун нижер тадбиралда г1ахьалъарав районалъул бет1ерасе, гьесда цадахъ рук1аразе, нижерго бегавул Мух1амадие, гьаб тадбир т1обит1изе квербакъаразе ва кумекалъе ратаразеги.\nСайгидх1осенова, культураялъул рукъалъул директор.\nПросмотров: 275 | Добавил: NiGMaT | Рейтинг: 0.0/0


Унтарал разияб хъулухъ | Интервью | Киназего гIаммаб Россия\n— Унтидал гурони, чиясда сахлъиялъул къимат лъаларин абула. Амма унтудаса хадуб сахлъи тIадбуссиналъул рохалиде данде кколеб жо букIунебго батиларо, — ян абуна, республикаялъул урологиялъул централъул кавудахъ дандчIварав Къакъашураса Атаев Анварица.\n— Дир бащдаб гIумру больницабазда анин абизе бегьула, — ян бицана ЧIикIаса ГIабдулаца. — Анлъго нухалъ гьаруна батIи-батIиял операциялги. ГIемерисел больницабазда дицаго росизе кколаан дарабиги къваригIараб-тарабги. Гьаниб кинабго дару-сабабги чIобого гьабулеб буго, унтараздехун тохтурзабазул бербалагьиги лъималаздехун эбел-инсул гIадаб буго.\n— Нижер, чачаназул, аби буго, эмен лъикIалъуб лъималги лъикIал лъугьунилан, — ин абуна Гудермесалдаса Идиев Вахаца. — Цо къоялъ жанахIалъув дандчIвайдал, бетIерав тохтурасда дица абуна духъе къваригIел бугин, дун къабул гьавизе кида мун регIилевилан. Мун дидаса кIудияв вихьулин, дунго духъе палатаялде вачIинин абуна Дибир Пазлуевичас. ВачIана гьев бащдаб сагIатгIанасеб заманалдасан ва, дир ракI гIодобе биччазабун, ургъел бигьа гьабуна бетIерав тохтурас. Киналго унтараздехунги гьединабго адаб-хIурматгун балагьулев вугоан гьев.\n— Чанго сон букIана дир, захIматаб унтиги хIехьон. Чанго больницаялде ккана, амма лъугьунеб мадар букIинчIо. Гьаниб, бачIинахъего битIараб диагнозги лъун, гьабуна операция. Метер рокъове виччазе вугин абуна тохтурас. Дун гIадин рази гьареги Аллагьас, цIидасан гIумруялде дилъ божилъи бижизабурал гьанир ругел тохтурзаби, — илан тIаде жубана Буйнакскалда гIумру гьабулев ЦIумада районалдаса МухIамадов СайгидхIусеницаги.\n— Баркала. Киданиги больница бихьизе кколареб сахлъи кьеги нужееги, нуж рокьаразеги, нужее рокьаразеги, — ян гьара-рахьи гьабуна Дибирицаги.\n— Республикаялъул урологиялъул центр гIуцIана 1993 соналъул хасалихъе, доб мехалда Дагъистаналъул сахлъицIуниялъул министрлъун вукIарав Ибрагьимов Ибрагьимил хIукмуялдалъун. ГIиллаги гьелъие букIана, киса-кибего гIадин, Дагъистаналдаги ургьисалабаздаги кIварщул мухъаздаги ганчIал лъугьарал ва гьединалго урологиялъулал унтаби ругел гIадамал гIемерлъулел рукIин.\n— Байбихьуда дун отделениялъул заведующийлъун вукIана. 1995 соналъул ноябралда Ибрагьимица дун жиндихъего ахIана. Абуна урологиялъул централъул бетIерав тохтурасул хIалтIи тIаде босизе кколин дуцаян. ЦIар гурони, бицинегIанасеб сурсат букIинчIо гьаниб больницаялъул. ТIоцебесеб тIалаялда лъим букIана жанир къуркъби лъедолеб. ГанчIалги лъун, гьезда тIасан хьвадизе кколаан гIадамал. БукIинчIо жанибе лъугьунеб бакIалда сах-саламатаб нуцIагицин. Доб заманги нилъедаго лъаларищха кинаб букIарабали. Къаси-къаси рачIун, кина-киналги гIоркьилаз гъалмагъирал гьа-рулаан, кьвагьдолаан. Гьел кквезе рахараб-къараб каву букIинчIелъулха гьаниб. Гьеб кинабго рукIалиде бачине пачалихъалъ биччалеб гIарацги букIинчIо доб мехалда. Дирго гIагарлъиялъ, гьудул-гьалмагъзабаз, лъалел-хъвалез, бажарарас бажарараб кумек гьабун, кколелъур маххул нуцIби лъун, цогидал хIалтIабиги гьарун, дагь-дагьккун бачине кIвана гьаб жакъа нилъеда бихьулеб хIалалде урологиялъул централъул мина.\n— Байбихьуда 80 бакI букIана, гьанже нусго чиясе бакI буго. Гьелде тIадеги ункъо чиясе бакI реанимациялъулаб отделениялдаги буго.\n— Щуго. Урологиялъул кIиго отделение, цIиял къагIидаби хIалтIизарулеб — эндо-урологиялъулаб, рентгеналъулаб ва реанимациялъулаб.\n— Гьанжесел шартIазда рекъон, больницабаздаги цоги бокьарал бакIазда ругездаса захIматалги операциял гьаризе кIола нижер гьанир. МагIарулазда бичIчIулеб къагIидаялъ абила, ургьисалабаздаги цогидалги кIварщул мухъаздаги би баккичIого операциял гьаризе нижеца тIоцебе байбихьана Северияб Кавказалдаго. Гьеб рахъалъ Россиялдаго тIоцересезда гьоркьор рукIана ниж. Гьелъул хIасилалги лъикIал ккана, къоялдаса къоялде тохтурзабазул махщелги камиллъана. Масала, захIматго унтарав чи вачIани, бачIинахъе диагнозги лъун, кIиго-лъабго сагIаталда жаниб гьесие кумек гьабун бажарула нижехъа.\nСоветияб заманалда ругьунаб къагIида букIана цебеккунго унтаби тIатинари. Доб улка биххаралдаса гьеб лъугIана. Гьанже Куба, Финляндия, Швейцария ва цогидалги пачалихъал медицинаялъул хъулухъ гьабиялъул советияб къагIидаялде рачIунел руго. Гьениб гIадамазул гьоркьохъеб ригь 77 сон буго. Россиялда бихьиназул — 65, руччабазул — 73 сон рикIкIуна гьоркьохъеб ригьлъун.\n— Тохтурзаби, хIакъикъаталдаги, нижер гьанир жидерго иш лъикI лъалел, махщел бугел руго. Дунги цоги чанго чиги хутIизегIан гIемерисел руго гIолохъанал. Гьел нижеца тIасарищула гьадинаб къагIидаялъ. Гьаниб буго Дагъмедакадемиялъул урологиялъул кафедра. Гьенир кIиго соналъ клиникияб ординатураялда цIалула рукIинесел тохтурзаби. Гьезул лъаялъухъги, бажариялъухъги, махщалиде бугеб рокьиялъухъги балагьун, тIасарищула хадурккун нижер\n— РачIуна, Чачан, Ингушетия ва Северияб Кавказалъул цогидалги республикабаздаса гIадамал. Гьездасан нижер центрги, гьаниб унтаразул гьабулеб тIалаб-агъазги лъаялъ батила, къобахъанагIан цIикIкIунел руго гьедин рачIунелги.\n— Нижер унтараз кинабгIаги дару бичун босизе кколаро. Унтарасе хIажалъулел дарабиги гьанир руго, щибаб ригьалъ тIагIамаб квенги букIуна, рацIцIа-ракъалъиялда хадуб къойилаб мухIканаб халкквейги букIуна. Унтарал разияб хъулухъ гьаби буго нижер тIолабго коллективалъул налъи. Ва, аммаха, нижееги жалго унтаразеги бокьухъе дунялалъулго медицинаялда цIар рагIараб аппаратура щвезе рес гьечIо. Дотациялда бугеб нилъер республикаялъул гьеб босизе санагIалъиги рекъолеб гьечIо. ИншаАллагь, бачIинеб батила гьединабги заман. Гьеб мехалда нилъер урологиялъул централъулги цIар киса-кибего рехсолеб бакIалде бахина. Гьелъие гIураб лъайги, бажариги, тавакалги нижер тохтурзабазул буго.\n— Нижер отделение рагьана 2011 соналда. Гьелъие хIажатаб аппарат, министрасухъеги ун, тIалаб гьабуна бетIерав тохтурас. Цебе гIадин гуреб, гьитIинаб каратIги гьабун, бажарула гьанже ургьисалабаздаги цогидалги урологиялъулал операциял гьаризе гьаб отделениялда.


Унеб соналъ рекIелъ тарал асарал\nБаркула, магIарулал, тIаде щвараб ЦIияб сон\nДагъистаналъе ва дагъистаниязе гIезегIанго кIвар бугел лъугьа-бахъинал жанире рачараблъун букIана 2018 сон.\nПолитикияб рахъалъ ракIалда чIолеблъун ккана республикаялъул нухмалъулел хиси. Республикаялъул бетIерасул хъулухъалде, Россия-лъул президентасул бихьизабиялда рекъон, вищана Владимир Васильев. ЦIигьабун гIуцIана республикаялъул хIукумат. Артем Здунов тIамуна гьелъул председательлъун. Республикаялъе кIвар бугеблъун ккана 13 марталда Дагъистаналде Россиялъул президент В. Путин вачIин. Гьелъ рес кьуна хадубккун республика цебетIеялъул аслиял рахъал дандразеги\nПолитикияб рахъалъ ракIалда чIолеблъун ккана республикаялъул нухмалъулел хиси. Республикаялъул бетIерасул хъулухъалде, Россия-лъул президентасул бихьизабиялда рекъон, вищана Владимир Васильев. ЦIигьабун гIуцIана республикаялъул хIукумат. Артем Здунов тIамуна гьелъул председательлъун. Республикаялъе кIвар бугеблъун ккана 13 марталда Дагъистаналде Россиялъул президент В. Путин вачIин. Гьелъ рес кьуна хадубккун республика цебетIеялъул аслиял рахъал дандразеги гьелъие кумек гьабизеги.\nГьаб сон дагъистаниязе, хасго нилъер миллаталъе чIухIилъун лъугьана ХIабиб НурмухIамадов дунялалъул чемпионлъун вахъиналда банги. Гьесул бергьенлъиялъ Дагъистаналъул цIар жеги лъикI рагIизабуна дунялалдаго.\nХалкъазул ракIазе кIудияб асар гьабураб ишлъун ккана рахьдал мацIазде хIукуматалъ гьабулеб бугеб хашабго бербалагьиги. Дагъистана-лъул Халкъияб Собраниялъ, гьеб суал гьоркьоб лъун, бахIсал гьаруна. Божилъи буго ахIвал-хIал лъикIлъизе батилин абураб.\nПрочитано 181 раз\tПоследнее изменение Пятница, 28 декабря 2018 13:44\nДругие материалы в этой категории: « ХIисаб-суалалъе цIакъай Асият\t2019 соналда щиб хиралъизе бугеб? »\n15:48, 28 мая 2020, 104\n14:34, 28 мая 2020, 36\n14:21, 28 мая 2020, 139\n13:47, 28 мая 2020, 113


ГIолилазул хIаракаталдалъун тIобитIараб турнир\n7000 лъимер гIахьаллъана\nфутболалъул рахъалъ турнир\nЛъималазда гьоркьоб тIобитIана футболалъул рахъалъ «Кожаный мяч» абураб турнир. Анкьго къоялъ халатрахъарал гьел къецазда 2004-2005 соназда гьарурал лъималазда гьоркьоб тIоцебесеб бакI ккуна «Тарки» командаялъ. 2006-2007 соназда гьарурал лъималазул къокъабазда гьоркьоб меседил медалалъе мустахIикълъана «Роллс Ройс» команда, 2008-2009 соназда гьаруразда гьоркьоб тIоцебесеб бакIалде бачIана «Сокол-1» клуб, 2010-2011 соназда гьаруразда гьоркьоб тIокIлъи бихьизабуна 59-абилеб школалъул футболистаз ва 2012-2013 соназда гьаруразда гьоркьоб бергьана «Олимп» команда.\nГьенибго букIана футболалъул рахъалъ ясазда гьоркьоб чемпионатги. Гьелдайин абуни тIоцебесеб бакI ккуна «Каспийск-УОР» командаялъ, кIиабилеб бакIалде бачIана «Олимпи-1» клуб ва лъабабилеб бакIалъе мустахIикълъана «Олимп-2» команда.\n1999 соналда ккарал лъугьа-бахъинал цоги нухалда ракIалдещвезариялъул мурадалда, «Анжи-аренаялда» тIобитIана мини-футболалъул рахъалъ турнир. Гьелда гIахьаллъиги гьабуна тIолалго шагьараздаса ва районаздаса командабаз. Турнир тIобитIиялъе хIаракат бахъана «Патриоты» жамгIиял гIуцIабаз.\nТурниралда бергьаразе кьезе бихьизабун букIана 100000 гъурущ, гьединго призалъулал бакIал росаразе кьуна кубокал, медалал ва грамотаби.\nПалхIасил, тIоцебесеб бакI щвана Гъизляр шагьаралъул «Чанхъо» командаялъе, кIиабилеб бакIалъе мустахIикълъана Гумбет районалдаса «Килалъ» команда ва лъабабилеб бакI ккуна Гъизилюрт районалъул командаялъ.\nТIобитIана пляжалъул гугариялъул рахъалъ\nМахIачхъалаялда тIобитIана пляжалъул гугариялъул рахъалъ Дагъистаналъул чемпионат. Гьеб букIана рехсараб спортивияб тайпаялъул рахъалъ нилъер республикаялда тIобитIулеб тIоцебесеб турнир. Гьеб рагьиялъул кIалъаялда гьадин абуна Дагъистаналъул гугариялъул федерациялъул президент Сажид Сажидовас: "Пляжалъул гугариялъе нилъер гьанир руго киналго шартIал ва спортсменал. Гьеб тайпа нилъеца цебетIезабизеги буго", - ян.\nПляжалъул гугариялъул рахъалъ Дагъистаналъул тIасабищараб командаялъул бетIерав тренерлъун дагьаб цеве тана эркенаб гугариялъул рахъалъ Европаялъул чемпион, ГI. Садулаевасул спортшколалдаги тренерлъи гьабулев Руслан ДибирхIажиев.\nГьесул рагIабазда рекъон, пляжалъул гугариялъул рахъалъ Дагъистаналъул чемпионат тIобитIизе ракIалда букIинчIо ва гьединлъидал гьеб лъагIалил байбихьудаго федерациялъ тасдикъ гьабураб къецазул календаралдаги букIинчIо. Къокъаб заманалда жаниб хIадурлъи гьабуниги, чемпионат ана гIуцIадго. Гьелда гIахьаллъана 40 гугарухъан. Гьезда гьоркьов 70 кг цIайиялда Дагъистаналъул чемпионлъун вахъана АсадгIали МухIамадов (Хасавюрт, УОР), 80 кг цIайиялда речIчIун чи течIо МухIамад ДибирхIажиевас (МахIачхъала, ГI. Садулаевасул школа), ва 90 кг цIайиялда чемпионлъун вахъана ХIажимурад ГIузарханов (МахIачхъала, ГI. Садулаевасул школа).\nПрочитано 113 раз\tПоследнее изменение Понедельник, 09 сентября 2019 15:10\nДругие материалы в этой категории: « Нур-султаналде цIияб къуватгун\tДагъистаналъул "ЦIум" - улкаялъул багьадур »\n12:07, 06 июля 2020, 12


Временный росдал сверухълъи\nГьал къояз Временный росдал гIадамазе рахIмуялъул кумек щун буго. Гьеб кумек гьезие гьабун буго «Чистое сердце» абураб рахIмуялъул гIуцIиялъ. ТIоцебесеб нухалъ гуро гьел Унсоколо мухъалде рахIмуялъул кумекгун щолел ругел.\nЦерегIан къояз Унсоколо мухъалъул Временный росулъе рахIмуялъул кумекгун щун руго «Чистое сердце» абураб рахIмуялъул гIуцIиялъул вакилзаби. Гьедин бицана «Эркенлъи» радиоялъе бакIалъул гIадамаз.\nГьезул рагIабазда рекъон, гIуцIиялъул вакилзабаз кванил нигIматал гурелги, хинаб ретIелги бачIун буго Временный росдал гIадамазе.\nФондалъул нухмалъулев хисулев МухIамадхIажи МухIамадовасул рагIабазда рекъон, Временный росдал гIадамазе рахIмуялъул кумек гьабизе ине гьел гьениб багъа-башари байбихьараб мехалъго хIадур рукIун руго. Амма гьенибе нух къан букIиналъ рес ккун гьечIо.\nГьедин, рес щвараб сагIат, 8 декябрялъ, гIуцIиялъул вакилзаби гьенире ун руго.\nМухIамадхIажил рагIабазда рекъон, аслияб куцалъ гьенибе щвезабун буго хинаб хасалил ретIел ва кванил нигIматал. Кумек хIажатазул сияхI ва гьеб кумек хIажат бугилан рогьел гIуцIиялде бан буго мухъалъул нухмалъулев МухIамадов Шамилица.\nВременный росулъа Камилова ГIайнаца, «Эркенлъи» радиогун букIараб гара-чIвариялда, баян гьабуна « Чистое сердце» абураб рахIмуялъул гIуцIиялъ тIоцебесеб нухалъ гурин жидее кумек гьабурабилан.\nГьедин, гьел лъагIелалъ цере, Генуб росулъ терроралда данде чIараб режим лъазабун, росдал гIадамал Временный росулъе рахъун рукIараб мехалъги рачIун рукIун руго. Гъоркьиса жиндир рокъор рукIанила 7 хъизам гIумру гьабун, исана жий кканила гьезухъейин баян гьабуна ГIайнаца.\nКамилова ГIайна: «Гьел чагIи гъоркьисаги рачIана нижее кумек гьабизе. 7 хъизам букIана дир рокъоб гIумру гьабун, хасаб операция бугеб мехалъ. Исана дун ккана гьебго балагьалда гъоркье. Яцалъул ясалъухъ гIумру гьабун йиго дун.\nЯ ретIине босизе, я кваназе босизе рукъзабахъе риччачIо ниж, 2 октябрялъ къватIире гъуралдаса. Гьезул рацIалда ракIал рукIунги руго. РакI ракIалъ баркала кьола гьезие. Аллагь разилъаги гьел гIадамаздаса, ниж ракIалде щварал».\nГIайнал рагIабазда рекъон, гьел ричIчIулел гьечIо гIадамазда. Жал Дагъистаниязда жалго гIайибияллъун рихьулин гьеб ккаралъулъин баян гьабуна гьелъ\nКамилова ГIайна: « Цогидал гIадамаздаги ричIчIанани цIакъ бокьилаан. Ниж ричIчIулел гьечIо гIадамазда. Гьадинаб къо бачIунгеги, я Аллагь, бусурбабазде».\nГьабсагIат, гIаммаб куцалъ, 42 рукъ бихьизабун буго Временный росулъ жаниб гIумру гьабун бажарулареблъун. Бищун кIудияб къварилъи гьабсагIат бугила ретIел ва кванил нигIматал, яги гьеб босизе рес гьечIолъилъин баян гьабуна Камиловалъ.\nАмма гьеб жал хIалтIичIогон чIун, яги батIияб жидер багьанаяллда бачIараб балагь гурила. Гьеб бугила жал бугеб жоялдасан махIрум гьарун, рукъоса къватIире гъун хутIиялъ ккараб хIал.


ГурхIел-рахIму Добри-кIудил лъалкIал\nГьес гIадамазул ракIазулъ рекьана лъикIлъиялъул мугьал\nИсана 13 февралалда гIумуруялдаса ватIалъана Болгариялдаса Добри-кIуди. ГIадамазда гьев лъалаан лъикIал ишазе гIоло гьардолев чилъун. Амма гьес гьарун щвараб цо капекцин жиндиего толароан. Добри-кIудица гьабулеб букIана кIудияб иш - гьес гIарац кьолаан килисаби къачIазе.\nДобри-кIудица 100 сон бараб мехалда хъван букIараб макъалаялдалъун бокьун буго, ракьалда лъикIлъиялъул лъалкIалги тун арав гьев лъикIав инсан, Добри ракIалдещвезавизе.\nГьев вихьизе бегьула Болгариялъул тахшагьаралъул къватIазда. Гьесие ургъел букIунаро цIорой-квачалъулги, горо-цIералъулги, ракъи-къечалъулги. Жиндирго кружкаялъуб гIарац лъурал лъималазул квераздаги баула гьес. Гьев кIвахIаллъуларо ТIадегIанасул хIакъалъулъ щивасулгун гара-чIвари гьабизеги, гьезул щивасда абизе берцинал рагIабиги ратула гьесда. Амма Добри гьардухъан гуревха. Гьелъул гIаксалда, гьес жинцаго хвасар гьарулел руго ургъел гьечIолъиялдаса гIадамал, гьес гьезие кьолел руго гурхIел-рахIмуялъул дарсал. Добри-кIудица кIудияб адаб гьабула киналго гIадамазул. Жиндие гьабураб квешлъиги хехго кIочонги тола гьесда. Херасда бихьула сверухъ бугеб тIекълъи-мекълъиги, амма рекIекълъуларо, ракIбуссунаро, гьелъул гIаксалда, гьес хIаракат бахъула гIадамазул ракIазулъ лъикIлъиялъул мугьал рекьизе.\nХерасе бокьуларо жиндирго хIакъалъулъ лъиениги бицине. Гьес гIунги тIокIаблъун рикIкIуна жиндирго хIакъалъулъ гIадамазда лъалеб жо - гьев киназдаго лъала Болгариялъул килисаби цIигьарун къачIалев чи хIисабалда. КIудица жиндирго гIумруялдасагицин кIвар бугеблъун рикIкIунеб буго гIадамазе лъикIлъи гьаби.\nКIудияб ракIалъул инсан Добри гьавуна 1914 соналда Байлово росулъ. Гьесул букIана ункъо лъимер. КIигоял камиялъул захIмалъабиги рихьана гьесда. Гьесда хадуб хъулухъ гьабулеб буго Софиялда гIумру гьабун йигей ясалъ. Амма цо-цо мехалда гьесул ракIбакъвачIого хутIуларо, жиндирго хIакъалъулъ гIадамаз рицунел кьучI гьечIел харбал рагIидалги. Масала, жиндирго лъималазе ирсалъул бутIаго течIин гьесин абулелги камуларо. Гьесул араб гIумруялъул хIакъалъулъ лъала гIицIго гьев рагъда гIахьаллъаравлъи ва гьев дагьавго гIинкълъаравлъи.\nГIадатияб рукъалъулги кIудияб\nРукъги цIакъго гIадатияб буго херасул. Ругел ресаздасаги квегIенлъиялдасаги пайда босуларо гьес. Гьес гьабсагIаталда гIумру гьабулеб буго росдал килисаялъул азбаралда бугеб гьитIинаб рокъоб. Гьениб тахги буго, амма кIуди чIарбида вегула. Столалда тIад - чадил гьитIинабго кесекги бащдаб помидорги - гьеле гьесул квенги.\nКвачараб хасалил рогьалилъ гьев вихьула, гурун гъуждулгун, ведроялъ лъим баччулев. Гьеб гьитIинабго рукъ къачIалев чиясе жинцаго кумекги гьабуна гьес.\nДобрил тIад ретIараб парталги, гъалараб расги, басриябго гIабаги, вакIа-вахари гьечIеб рагъа-рашариги бихьараб мехалда, гьев лъаларезул ракIазе лъугьуна цо батIияб асар. Амма гьединав херавго лъикI гурищха, ришватчилъиялъулги, рухIияб мискинлъиялъулги, ургъел гьечIолъиялъулги махI бахъарал жакъасел цо-цо гIадамаздаса.\nГIолохъанав Добри Добрев гIемер хьвадулаан лъелго. Къойил гьес толаан 25 километр манзил нухлул. Гьанже гьесда лъелго хьвадизе кIоларо. Автобусазул шоферзабаз рекIадухъ гIарацги босуларо гьесухъа. Риидал цо-цо мехалда гьев вихьула гIадамаз кьураб хъарпуз куневги.\nЛъикIал ишазул вакил\nАхираб заманалда кIуди гIемер щола Софиялда бугеб килисаялде. Гьениб гьес бакIарулеб буго Кириллилги Мефодийилги цIаралда бугеб килиса къачIазе гIарац. Гьединго гьес гIемераб гIарац кьуна Елешиналда бугеб монастырьги ва цо росдал храмги цIигьабизе. Амма бищун цIикIкIараб къадаралъул гIарац Добри-кIудица кьуна Александр Невскиясул храм-памятник къачIазе. Абизе бегьула, гьединаб цIикIкIараб къадаралъул гIарац гьес тIубараб гIумруялъ данде гьабунилан.\nГьабураб лъикIлъиялъухъ баркала хIисабалда, гьесие, рокъоб лъезе къайиги босун, кумек гьабизе бокьун букIана храмалда ругезе. Амма херас инкар гьабуна.\nГьаруралщинал лъикIлъабазул халгьабун, Добри-кIуди дандекквезе бегьула маргьабазул багьадур ЦIорол Дадада. Добри-кIудица лъималазе сайгъатал гуроха кьолел ругел. Гьес лъималазе сайгъат гьабулеб буго гIумру тIегьаялъул аслулъун кколеб лъикIлъи. ЛъикIлъи - гьеб ккола гIадамазе кьураб Добри-кIудил сайгъат. ГIадамазги хадусеб гIелалъухъе кьезе кколеб…\nПрочитано 2978 раз\tПоследнее изменение Четверг, 03 мая 2018 14:12\nДругие материалы в этой категории: « Дицаго бахъана гьанибе диего нух\tКумек хIажат буго »


Каримула ГIАБДУЛАЕВ: «ДандчIвазе рачIайин ахIараб гIела!»\nМаданияталда чороклъи гIемерлъиялъ, ракI тIаде цIалеб жо дагьлъиялъ кечI-бакъаналдаса рикIкIалъаниги, цо-цо лъикIал гьунар чагIазулгун гара-чIвари гьабизе бокьула мех-мехалъ.\nМагIарул кечI-бакъан бокьулезда гIемер лъикI лъалев композитор Каримула ГIабдулаев вачIун вукIана гьал къоязда редакциялде гьоболлъухъ. ГIемераб рецц-бакъ гьабиларо, цо кверзул килщазде рикIкIун лъугIулел магIарулазул композиторазул мухъилъ цебесеб кьерда вукIана гьев кидаго. Каримула ГIабдулаевасул бакъан репертуаралда гьечIев кочIохъан магIарулазул ватиги щакаб буго. Жиндиего бокьун мустахIикъаб хIалхьиялде аниги, ирга бан бакъназда хадур кочIохъаби жиндихъе хьвадулев Дагъистаналъул искусствоялъул мустахIикъав хIаракатчи щиб ишалда, кинал пикрабазда гьанже вугев? Гьелъул бицина гьаниб гъоркьехун.\nЖигарав искусствоялъул гьунарчи, 533 бакъан хъварав устар. Гьезда гьоркьоб анкьго симфония. ГIурус мацIалда хоралъ ахIизе бахъараб 30 бакъан. Бакъназе рагIаби хъвазеги буго гьесул гьунар. Гьединго Каримулаца хъван буго Гъизилюрт, ЦIумада ва цоги чанго магIарул районазе гимнал. ГIумруялъул 65 сон, тIоцебесеб бакъан хъваралдаса 45 сон тIубалеб буго исана.\nГьавуна ЦIумада районалъул Хуштада росулъ. КечI-бакъаналъул нухде лъугьине пикру букIинчIо балугълъуда. 1974 соналъ школаги лъугIун вачIана МахIачхъалаялде, Дагъпединституталъул физкультураялъул факультеталда цIализе анищгун. Амма къисматалъ спорталдаса рикIкIаде вачана.\n- Школалда цIалулаго спорталде вуссун вукIунаан. Школа лъугIидал пикру букIана физкультураялъул факультеталде цIализе лъугьине, амма конкурс кIудияб батун кечI-бакъаналъул щибго бичIчIи гьечIониги, гьебго цIалул идараялъул музыкалияб факультеталде лъугьине хIалбихьана,- ян бицана Каримулаца, бакъназул устарлъиялде тIамураб тIоцебесеб гали ракIалде щвезабулаго.\n- Хунзахъ районалъул Хьиниса КъурахIма абулев чияс малъана аргъаналда цо бакъан бачине, гьелъ хвасар гьавуна экзаменалда. Гьединги ворчIулароан дун, ЦIумада районалдаса цохIониги чи музыкалияб факультеталда цIализе лъугьунев вукIаравани. Аргъан бачине лъалев чицин вукIинчIо нижер районалда доб мехалъ. Цойги, гъоз дир ритмалъул халгьабуна, гьеб бичIчIулеб батана дида, ай дидаго лъачIого батана бакъан хехго босизе гьунар. КечI ахIулев чи нижер гIагарлъиялъул вукIинчIо, амма кIудияв инсул вац вукIана кутакав зурмихъан.\nИнституталда ц1алулелъул 7-8 сагIаталъ дидаго тIад хIалтIулаан. ТIоцебесеб бакъан бижиялъеги ккана, гIумруялъго ракIалда чIараб гIилла. Цо курс лъугIарабго лъикI аргъан хъвазе ругьунлъана дун. Шагьаралъул цо школалде унаан цIалдохъабазул кьурдул ансамблялъе бакъан бачине. Рокьи ккана гьеб ансамблялда кьурдулей 9 классалъул цIалдохъаналъухъ. ЛъарагIай йикIана гьей, кутакалда берцинай. Цо къоялъ дандчIвазе къотIи-къай гьабуна. Дун кIиго сагIаталъ цевего ана гьеб бакIалде, амма гьей ячIинчIо. Пашманлъун тIадвуссунги вачIун, фортепианоялда нахъа гIодов чIедал бачIана бакъан. Расул ХIамзатовасул «Санал унел руго, санаца дихъа, Бахъана гIемераб, кьурабго гIадин...» абурал рагIабазда гьеб бакъан тIоцебе ахIана АнсалтIаса Къурбан МухIамадовас.\nМун дандчIваялде ячIарайани дир бакъан лъугьинароанин абуна дицаги дой ясалда хадусеб къоялъ. Хадусел соназ, хъизангун унаго, шагьаралда дандчIвана нижеда гьей яс. Дица гьелъулги лъадулги лъай-хъвай гьабуна. Дир лъадуе бокьун, гьелъул цIарги лъуна нижеца тIоцее гьаюрай ясалда.\n- «Дие гьал рагIабазда бакъан хъвайилан» вачIанщинав кочIохъанасул мурад тIубазабулищ дуца?\n- ГIодов чIаралъув бокьараб бакъан хъвазе масъала гьечIо дир. ЛъикIал рагIабаз асар гьабула, гьезие бакъанги бигьаго бачIуна. Асар гьабичIони бакъан лъугьунаро. ГIемерисезул заказ букIуна бертабалъ ахIизе кьурдул бакъназе.\n- Духъе бакъан босизе вачIинчIев кочIохъан хутIун ватиларо. Гьез тохал кучIдул, цIекIал рагIаби ра чIани, гьел ахIугеян абулищ дуца?\n- Абула. Гьезие тарбия кьолеб хIисаб букIуна дир. Амма гIемераз жидеего данде ккараб гурони ахIилищха.\n- Жал рихьизе къабулал гурел, гIенеккизе ракI цIаларел ахIдохъаби гIемерлъун руго гьанже. Гьединазда щиб абулеб дуца?\n- Кошмар буго, каша буго! Дагьамакъал хисизарун турказул, Индиялъул бакънал ахIулел руго Дагъи- станалъул 90 процент кочIохъабаз. ГIемер малъула, абула. Амма дица абунин абун гьел хисилищ? Берталъ ахIизе щиб букIаниги щибилан абулеб буго. Сценаялданиги магIна бугеб кечI ахIеян малъула. Жидеего чед-хинкIалъе гIоло къватIире рахъарал чагIи руго гьел. РагIуе, ишалъе эркенлъи бугеб заман буго, гьеб буго квеш ккараб жо.\n- РагIуе эркенлъи бугин абун сценаги бертинги батIабахъизе лъаларел кочIохъаби бокьухъе рукIаян риччанищха тезе кколел?\n- Культураялъул министерствоялъ хал кквезе ккола гьезда хадуб. ЧIужугIадан хIакъирго йихьулел ва цоги цIекIал, тIадагьаб магIнаялъул рагIабазе дица бакъан хъваларо. Гьеб рахъалде дица цIакъ кIвар кьола. Гьаракь гьечIездаги абула, нужеда гIадамал релъулин, цере рахъунгеян. Рес букIаго, фонограммаялда кечI ахIун гIадамал гуккугеянги абула.\n- Кьураб гIакълу босулев чиго кколищ?\n- Ккола. Босарал мекъи ккечIо. Гьел лъикIаб къадру-къиматалдаги руго. Банкет-компанияз хвезаруна лъикIаб гьунаралъул гIемерал кочIохъаби.\n- Къасисел ашбазазда кучIдул ахIулел руччабазда щиб абулеб дуца?\n- Цо дир гьалмагъ вачIана, гьакълил сверулъ мехтун гьезул цо-цоязул пасатлъи бихьун, кочIохъабаздаса ракI буссун. МагIарул чIужугIаданалъе бегьизего бегьулареб хIал букIунеб буго цо-цо ашбазазда. Гьел ресторан-баразде Аллагьасго тIаса гъоркье ганчIал рачIого киндай хутIун ругелин ккола. Дуца рекъечIеб пиша гьабулеб бугин абуни, хеч гIадаб хъачIаб рагIи кьвагьула данде. Гьединазда рагIи абун нилъерго гьумер щайха бухIизабун. КIал квешав чи гIарац кьунги рикIкIада чIезавеян аби буго. Дие гьеб щайхаян толеб буго киназго. АнцIила микьго соналъ хIалтIана дун Гъизилюрталда маданияталъул идараялъул нухмалъулевлъун. Гьел киналго сонал гIадамазе тарбия кьолаго ана. РацIцIалъи, гIадатгIамал цIуниялде ахIулаан. Чачаназ ахIула дун телевидениялде мехмехалъ, композитор хIисабалда. Гьезул маданияталда гьечIо нилъер гьаниб гIадаб хIабургъараб хIал. РацIцIалъиги буго цIунун сверухъ кибго. Долги бусурбаби руго, нилъги бусурбаби руго - щай бегьулареб нилъерго хIурматги гьабун лъикIабщинаб гьабизе, нилъерго хаслъи, рацIцIалъи цIунизе? Гьелда гIажаиблъула дун.\n- ТIадехун бицен гьабурал руччаби, гьаракьго гьечIел гIолилал рахъуна республикаялъул, райо- назул культураялъул идарабазул сценаялдеги. Гьез ахIулеб магIна гьечIеб кечI гьукъизе кинабниги къагIидаго букIунарищ?\n- Дагъистаналъул Культурая лъул министерствоялъ кверщаликье босичIони, сценаялда ахIулелъул гIадлу лъугьунаро. Концерт тIоби тIулеб залалъул жавабияз тIалаб гьабеян абе репертуар щиб бугебали, кинаб магIна-гIиналъул кучIдулгун кочIохъаби цере рахъунелали. Кон- церт кьелалде цебе гьезул щиб репертуар бугебали хал гьабулаан советияб заманалда. Дицаги гьедин гьабулаан Гъизилюрталда хIалтIулел соназ.\n- Пенсиялда вугелъул щиб ишалде машгъуллъун вукIунев?\n- Эркенаб заманалда дирго гIумруялъул тIехь хъвалеб буго. Бертабалъе уна дирго оркестргун, тамадалъи гьабула.\n- Бертабалъ хIалтIун гIарац гIемер босулищ? КочIохъабаз 30- 50 азаргоги босулин абула.\n- ГIадатияй кочIохъаналъ цо сагIаталъухъ босулелдаса, тIубан бертин нухда бачун кIиго нухалъ дагь босула. Ресукъав чиясул мурад тIубан чIобогоги гьабула.\n- Бищунго къиматал кинал асарал ругел дур бакъназул гъансинир?\n- Дагъистан чIухIарал миллатцоязул хIурматалда рахъарал, магIарулазул цересел, гьунар камилал кочIохъабазе хъварал бакънал руго. Гьединал бакънал кьеян рачIунел, гьединал кучIдул ахIулел кочIохъаби гьанже гьечIо. Гьелъ ракI унтизабула. Микьго симфония буго хъван хIадурараб. Гьезулъ руго МухIамад ТIолбоевасе хъвараб, «МагIарухъе сапар», нижерго цIумадисезул ракьалъе, магIарул кьалбал ругев гIолохъанав туркасул пашманлъи, умумузул ракь бихьизе бугеб гьесул чIалгIен, гIищкъу загьир гьабураб. Гьел къватIире рахъизе ккани, къваригIуна симфониялъул оркестр, цо-кIиго инструменталъ бачун гъварилъи, бечелъи рагьуларо.\n- Цо заманалдаса магIарул бакънал лъугIун ине ругин рикIкIунеб буго дуцаго. Гьел хвасар гьариялъе сабаблъун щиб дуда бихьулеб?\n- Бокьилаан композиторазги кочIохъабазги магIарул хаслъи цIунизе, магIна бугеб репертуар гIуцIизе. «РачIа къаси къвал базе, дандчIвазе» абун ахIичIого, гIадамал кантIулел, квешаб тун, лъикIалде цIалел кучIдул ахIизе, гьезухъ гIенеккизе цIияб гIел ругьун гьабизе. Пасалъи гьечIищ къасисел рестораназда, саунабазда, гьеле гьединабщиналъ буго нилъее зодисан рахIмат дагьлъун, ракъдаллъи цIикIкIун. ГIазу-цIад балеб гьечIони, гьекъезецин лъим мукъсанлъула, гьелда тIад ургъулел гьечIо. ГIорал-лъарал махIцинарун руго чороклъиялъ, Аллагьасул ццим бахъинарищ нилъеда?!\nДругие материалы в этой категории: « Гьаваялда бижараб гьунар\tХIасан ГьитIинов: «Сурат букIине ккола кIалъалеб» »


Пачалихъияб Дума ва политикиял къуватал\nИсана хасалихълъи гIезегIан багIарараб букIине бугеб гIадаб жо буго хал гьабурабго. Хасго республикаялъул парламенталдеги Пачалихъияб Думаялдеги депутатал рищулеб къеркьеялъулъулъ. ТIубанго иш хIалуцинабулеб буго гьел рищиял цадахъго рукIиналъги. Лъалеб букIахъе гьаб къеркьеялъулъ аслияб рагIи букIине буго республикаялъул бетIер Рамазан ГIабдулатIиповасухъе.\nГьес рихьизарурал партиязул сияхIаздаса арал чагIаца кквезе руго бакIал республикаялъулги улкаялъулги парламенталда. Республикаялъул парламенталда бищунго гIемер бакIал росила "Единая Россия" партиялъ. Гьеб власталъул ресурсалъ бачина цебесеб кьерде. ХутIарал партиязул щиб букIине бугебали абизе жеги цудунго буго. Унел руго гара-чIвариял, къотIа-къаял, гьоркьохъаби, ритIунчагIи ва цогидаб вала-рахас.\nДир пикруялда республикаялъул парламенталда бакIал кьезе руго "Справедливая Россия", "Правое дело"ва "КПРФ" партиязе. "Правое дело" ва гьелъул цевехъан Мух1амад Шабановас г1езег1ан бак1ал росана арал муниципалиял рищиязда. Гьеб сурсат х1алт1изе буго парламенталъул рищияздаги, хасго Мух1амад Шабановасулгун Рамазан Г1абдулат1иповасул гьоркьорлъабазги квербакъила гьелъие."Россиялъул патриотал" партия хисун бачIине рес буго партия "Родина". Щай гурелъул тIоцебеселъул цевехъан Э.Хидиров улка тун лъутун ана ва гьев хисун вачIарав Ибрагьим Казибеков гIемер машгьурав ва республикаялда лъалев чи гуро.\n"Родина" партиялъ араб соналъ муниципалитетазда рукIарал рищиязда ракI чIараб кIиабилеб бакI босана. Гьеб хIисабалде босизе батила ХъахIаб рукъалъги. Партиялъе республикаялда нухмалъи гьабулеб буго гIезегIан кIудияб политикияб ва финансовияб сурсат бугев, цевехун Дагъавтодоралъул нухмалъуда вукIарав МухIамадрасул ГIумаровас.\nДихъе щварал баяназда рекъон гьесул Рамазан ГIабдулатIиповасулгунги квешаб гьечIеб гьоркьоблъи рагIула. Гьеб загьир гьабуна Москваялдаса партиялъул цевехъан Журавлевгун гьел ГIабдулатIиповас къабул гьариялъги. Републикаялъул парламенталда гIага-шагарго щиб букIине рес бугебали нилъеда бихьулеб буго. Гьенир киналго партиязул сияхIаз гьарурел депутатал рукIиналъ. Пачалихъалъул Дума?\nГьаниб кинабго ХъахIаб рукъалъул хъаравуллъиялда букIинчIого букIинеги рес буго. Амма гьанибги республикаялъул бетIерасул сурсат цадахъ бугев чиясе бергьине цIакъго кIудиял ресал руго. Щай гурелъул муниципалитетазул бутIрул руго нусабго проценталде гIагарун Рамазан ГIабдулатIиповас хъулухъалде " тIамурал" чагIи. Гьесул амруялда рекъон хIалтIула гьел. Амма кIвелищ гьезда халкъалда ва гьаркьазда хадуб хъаравуллъи гьабизеяли абизе захIмат буго. Жакъа цебеккунго маялда тIобитIизе бугеб праймеризалда гIахьаллъизе кандидатура лъун буго гъоркь рукIарал депутатаздаса ГIумахан ГIумахановас, ХIажимет СафаргIалиевас, Мурад ХIажиевас ва ГIабас ГIабасовас.\nРищиязул сияхIаздаса щал унелали республикаялъул бетIерас рихьизаризе ратила. Амма буго лъабго округ щибаб округалда цохIо мандаталъул (партиял гьечIого чIван къотIарав цо чи вищулел). Гьениб букIине буго хIалуцараб къерькей. Цо-цо баяназда рекъон Москваялъ лъазабун рагIула партиязул сияхIазда интеллигенцияги биччан, гIарац бугел чагIи, олигархал цохIо мандаталъул округазде реххеян. Гьедин гьабуни цохIо мандаталъул округазда данде тункизе рес буго Сулейман Керимовасул, Зиявудин МухIамадовасул, Саид Амировасул вакилзаби. Керимовасул - МухIамад ХIажиев, Зиявудинил - ГIумахан ГIумаханов, Саид Амировасул - МухIамадкъади ХIасанов.\nДепутат Ризван Къурбанов Севералъул округалдаса унеб гIадаб жоги рагIана. ХутIараз киса кибе кандидатура лъолебали жеги лъаларо. Амма вуго цо кандидат Югалъулаб Дагъистаналъул округалдаса кандидатура лъуни бергьизе бищунго кIудияб рес, сурсат ва рейтинг бугев - Сайгидпаша ГIумаханов. Нижехъе щварал баяназда рекъон гьес лъолебги рагIула кандидатура. Гьеб округалда гъорлъе унел руго Хасавюртгун Буйнакс шагьарги, мугIрузулаб Дагъистаналъул киналго магIарул районалги, кIи-кIи лезгиязул ва даргиязул районалги ругеб.\nГьеб округалда кандидатура лъуни хутIаразе гьевгун къеркьеялъул магIна бихьуларо. Авар милаталда гъорлъ гьев тIад калам гьечIев, киназго рикIкIунев цевехъан вукIин якъинаб жо буго, ахираб 15 соналъ. Киналго миллаталда хъинтIаралщинал суалазда цеве вахъана, милияб маданияталъе, литератураялъе, тарихалъе, гIелмуяле, спорталъе, диналъе, гьадинго кумек гьарун щварал гIадатиял чагIазе кидаго кумекги кверчIвайги гьабуна гьес.\nКинабгIаги хъуй ва реклама гьечIого, тIоцебе Аллагьасе, хадуб миллаталъе ва халкъалъе гIоло. Гьеб кIочонаро гIадамазда, гьеб лъала киназдаго ва гьеб ахIвал -хIалалда магIарухъ гьесда данде кандидатура лъурав чиясе бигьаяб масъала букIинаро кигIан гIарац рехханиги. Гьединаб буго жакъа, марталъул бащалъуда бугеб ахIвал-хIал. Рии-ихдаде дагьабги мухIканлъиларищха политикияб ахIвал-хIал рищиязда сверухъ? Хабар лъикIаб рагIайги.\nЭ.Уразаев: «СафаргIалиевас жиндиего тамахаб бакI балагьулеб буго»\nКъанунал - Конституциялде данде


Рада-радал хIалтIуде уневщинахъе, вореха дир вас, цIодорго вукIайилан малъа-хъвай гьабула эбелалъ дие. Дицаги эбелалъ малъухъе гьабизе хIаракат бахъула. ГIурччинаб канлъи бакараб мехалда гурони нухги бахунаро, нухлул ракьанчIван гурони хьвадизеги хьвадуларо, маршруткаялде тIаде вахунелъулги гъоркье рещтIунелъулги рахъ-рахъалде бералги речIчIизарула.\nГьаб нухалдайин абуни, къосун ккана, малгIун иблисалъ мекъи рехана.\nМаршруткаялъухъ валагьун чIарав дун, нухлул ракьанда гурев, дагьав цеве гьункьун чIун ватана. Гьебгиха, дидаго лъачIого. Циндаго бихьана, пири гIадин боржун бачIунеб, «Джип» машина. ЛъикIалъегIаги батагихайилан пикру гьабизехъин вукIаго, бугоха гьединабго цоги «Джипги», гьебго хехлъиялда данде бачIунеб. Гьел «Джипал» цоцазда дандречIчIизе кколаан. Амма цояб «джипалъулас» жиндирго айгъиралъул руль дун вугеб рахъалде сверизабиги, гьелъул капоталда тIад дун рещтIиги цадахъ ккана. Гьебго лахIзаталда жаниб гьаб цояб «Джипалъул» хьолболъ доб цояб «Джипги» речIчIана. Гьаб «Джипалъул» капоталдасанги воржун, дун доб цояб «Джипалъул» нуцIида речIчIана. ЛъикIго бетIер тункиялъгIаги батилаха, ккара-тараб бичIчIуларого гIадин лъугьана.\nАмма цо чанго хьабалахъгIучIги кваранаб рукьги бекараблъи якъинго бичIчIана. ХIал лъазе теларилан, тIадеги вахъун, цоцалъ хурхун чIарал «джипазул» хважаинзабазде гьоркьове лъугьине хIаракат бахъана. Сабру гьабе, гIолохъаби, сабруянги ахIулаго, дун цояв цоясдаса ватIа гьавизе тIаделъана. Инсуца абулаан «гьоркьове лъугьиналдаса бокьове лъугьинго лъикIаб букIунин» абураб кици бугила магIарулазул. Цо чанго бакIаб зар щвараб дир гьагаб гвангвараялдаса гьарзаго би чваххизе лъугьана. Берги бачIана гьорон- бегьуларо гъарималда гьури хъвазеги, мамент хъахIиллъула.\nГьеб параялъ дида ракIалде щвана магIарул газеталда хIалтIулев вукIарав, мунагьал чураяв МухIамадсултIан Шахтамановас бицун букIараб цо лъугьа-бахъин.\nАраб гIасруялъул 90-абилел соназда модаялда рукIана чIарадисел, гьезде данде гьункьизе лъиего бокьулароан. ПалхIасил, ЧIарадаса гIолохъаби цоцалъ кьабгIезе ккун руго. МаслихIаталъе гьоркьове лъугьун вуго цояв. Гьоркьове лъугьарасда цIикIкIун щолеб гIадатищ букIунебали лъаларо, цояс кьабураб жоялъ цIан витIун лъун вуго гьев. Цо заманалдасан вигьа-вичун вачIиндал, гьес абурабила «гьа, гьанже щибха алъул ккарабилан». Гьелъухъего, «джипалъулазде» гьоркьове лъугьарав дунги, чанго щулияб ударалдаса хадув, хварав гIадин ауталде ккана. Лъавуде вачIиндал, ГАИялъулги, милица-полициялъулги ва дида лъаларел цоги хъулухъазулги хIалтIухъаби ракIарун ратана гьенире. КIиявго «Джип» рекIарас, дидехун килщалги ритIун, цо ричIчIуларел жал рицунел рукIана. Гьеб параялъ полицаяз, тIадги речIчIун, цояб бекараб, цогидаб бекизе къачIараб кIиябго кверги нахъехун кьурун, дун жидерго бобикалъув къазавуна. БольницаялдегIаги вачунев ватилинха талихIкъадазилан пикрабиги рачIунаан мех-мехалъ, амма нахъехун квералги рухьун гьениве вачунеб къагIида жеги бихьун букIинчIелъул, сундаялиго щаклъулевги вукIана. Цо заманалдасан щвана, Ленинил лъаларо, Кировасул лъаларо, цIар лъураб полициялъул отделениялде. Гьениб, цо къваридабго кабинеталъувеги вачун, жужахIалъул хъаравул гIадав цо согIав чияс байбихьана сурав босизе.\n- Гьая, бихьинчи, бице щиб дица дуе гьабизе кколебали?- ян гьикъана гьес, гъажалда рарал цIвабзазда кверги бахъун.\n- Дида щибго бичIчIуларо, ккараб жогIаги щиб? - ан кIалъана дунги.\n- Дудайищ бичIчIулареб? Дица бичIчIизабила гури! - ян хьвагIун бачIараб хъапазгIанасеб хъаравуласул заралъ зодове «воржизавуна», дагьав цевегIан ракьалда хъурщулев вукIарав дун. Гьев ментасул гъажалда рарал цIваби гIадал жал паркъезе лъугьана берда цере.\n- Ма, гьабги цIале, гъоркь гъулбасги гьабе, бандит, - иланги абун, гьес дида цебе рехана тIомгIанасеб кагъат.\nГьелда хъвараб цIалидал иргадулаб нухалъ лъавудаса ине дагьалъ хутIана. Амма, хIалалъ яхIги гьабун, ахиралде щвезегIан цIалана «къиса». Гьелда хъван бугоан гьадин:\n«Пуланаб къотIносан бачIунеб букIана пуланав милиционерасул машина. Гьелда цевеги кIанцIун, пуланав чияс, ай дица, гьелъул капот хвезабуна, гьеб малаца бухана. Милиционерасул машина хIакъир гьабулеб бихьана, жиндирго машинаялдаги рекIун аскIосан унев вукIарав, прокуратураялъул хIалтIухъанасда. Гьеб хIехьезе кIвечIев прокуратураялъул хIалтIухъан кумекалъе вортана. Амма дов чи, ай дун, чIезавизе кIвечIо ва прокуратураялъул хIалтIухъанасул машинадул нуцIа заруца бухун хвезабуна. НуцIида зарал ралаго, гьесул, ай дир, рукьги бекана. Гьеб гIечIого, бекизегIан жиндирго бетIер кьабгIунги, дорожни хулиганас «хвалилаб ругъун» лъуна кIиябго машинаялда.\n«Гьеб кинабго ритIухъ гьабула, гIайибалъе тIуванго мукIурлъула ва кIиябго машина бецIизе тIаде босула». Гьедин хъван бугоан дица гъоркь гъулбасине кколеб тIанчил ахиралда.\n- Гьанже бичIчIанищ дуда? - ян тIаде гьункьун вачIана рокьукъав милиц.\n- БичIчIана, бичIчIунгутIизе эниб щиб бугеб? Амма дихъа, кьварун вакъварав, харжалъул бадиве валагьун, гIумру тIамулев мискинчиясухъа, гьеб зарал бецIун бажаруларо, - ян жаваб кьуна дица.\n- БецIун бажаричIони - бецIаб туснахъ!- илан диде тIаде цIавуцIахъдана довго чи. - Лъабго гургинаб лъагIел.\nПалхIасил, иш ккана судалде. ЧIухIарал цIороберазда тIасан дихъги валагьун, судияс лъабго соналъ «санаториялде» витIизе хIукму гьабуна.\nГьалеха, «хIухьбахъулев» вуго ва «хIухьбахъулеб» бакIалдаса гьаб макъалаги хъвана.\nБокьарас цIалила, рихарас, бихъун, нахъе рехила казият.\nАмма, бихъилелде, гьаб дир насихIаталъулаб чанго мухъгIаги цIаличIого тоге:\n«Гьудулзай, жидерго нухда унел машинабигун воре киданиги рагъуге ва нухлул ракьандасан гурони, кьвагьун хваниги, галиги бахъуге».\nДругие материалы в этой категории: « Вирусазул бизнес\t«БацIилцин буго мацI жиндирго хасаб…» »


100 къо: ресал ва хIасилал\nПятница, сен 22 2017\nЛъабго моцIидаса цIикIкIараб заманалда жаниб гьаруна 411 вас ва 402 яс\nРеспубликаялъул перинаталияб центр рагьаралдаса ва хIалтIизе байбихьаралдаса ана нусго къо. Гьеб заманалда жаниб централда гьабун буго 813 лъимер (411 вас ва 402 яс), гьездаго гьоркьоб 13 игизалги.\nГьабсагIаталда медицинаялъул гьеб центр букIине кколеб куцалда хIалтIулеб буго. Гьенир хIалтIулел руго жидерго иш лъикI лъалел махщелчагIиги медицинаялъул хIалтIухъабиги. Гьеб хьезабун буго хIажатабщинаб къайи-къоноялдалъунги. Централъул хIалтIухъабаз сах гьарула лъимаде ругел ва гьебго заманалда захIматал унтабаз унтарал руччаби. Гьединго кIвараб кумекги гьабула жидее цIияблъун кколеб дунялалде рачIунел гьитIичазул сахлъиялъеги. ГьабсагIаталдайин абуни централда буго 500 грамм гурони цIайи гьечIеб чанго лъимер. Медиказ бицухъе, гьезул гIумруялъе щибго хIинкъараб хIалги рагIуларо.\nЦентр хIалтIизе байбихьаралдаса араб нусго къоялда жаниб заман щвелалдего гьабун буго 54 лъимерги.\nЦолъизаризе къасд ккана\nГьелъул аслияб мурад букIана информациязул технологиязулги, прессаялъулги, социалиял сетазулги кумекалдалъун гIисинабги гьоркьохъебги бизнес цебетIезабиялъе нухал рати.\nФорум рагьана РФялъул бухьеналъулгун массовияб коммуникациялъул министр Николай Никифоровас. «Социалиял сетаз щулияб бакI ккун буго гIадамазул гIумруялда. ГIемерисев чиясул хIалтIул къо байбихьула цIиял харбазухъ халгьабиялдаса. ТIолабго Россиялда Интернеталъул бухьен гьабун буго «Цифровая экономика» абураб программаялда рекъон. Гьеб гIумруялде бахъинабулеб буго улкаялъул президентас Федералияб Собраниялде гьабураб хитIабалъул бихьизабиялда рекъон. Программаялъул аслияб мурад буго, социалиябгун экономикияб хIаракаталъул хIакъалъулъ киналго баянал тарихазулаб къагIидаялда хIалтIизари, ай гьелдалъун нилъер улкаялда цогидал пачалихъалгун къецбан бажарулеблъиги, гражданазул гIумруялъул шартIал камиллъулел рукIинги, экономикиябгун миллияб рахъаз лъидаго бачIеб улка букIинги бихьизаби.\nТарихазулаб экономикаялъул суал форумалъул хасаб бутIалъун бихьизабун буго. Гьелда тIасан гьабулеб бахIсги пайдаяблъун лъугьиналда ракIчIола дир», - ан бицана гьес.\nФорумалда бицана Интернеталъулги, маркетингалъулги, медиа-сурсатазулги рахъалъ тIобитIулеб бугеб пачалихъияб политикаялъул хIакъалъулъги, гьаруна стратегиял бухьеназул хIакъалъулъ къотIи-къаялги. Масала, ДРялъул Печаталъулги информациялъулги министерствоялъги Электроннияб пачалихъалъул экспертнияб централъги гьабураб къотIиялда рекъон, республикаялъул киналго пачалихъиял сайтазул цогояб информациялъулаб гIатIилъи гIуцIизе буго, ай Интернеталъул трафикги гIаммлъизабун, пачалихъиял идарабазухъе киналго баянал заманалда щвезарулеб къагIида букIине буго.\nДРялъул «Дир документал» МФЦялъги «Одноклассники» социалияб сеталъги гьабураб къотIиялда рекъон, машгьурлъизабизе буго МФЦялъул хIаракат.\nМаххул нухда цIодорлъи гьабе\nАхираб заманалда маххул нухазда цIакъго гIемер кколел руго талихIкъосарал лъугьа-бахъинал. Гьезул хIакъалъулъ гIемераб хъвала газетазда, бицуна телевидениялдасан. Амма ахIвал-хIал хисулебго гьечIо.\nАраб анкьалдаги, нухазда хьвадиялъул низам хвезабиялъул хIасилалда, Р. Бекмамбентовас бачунеб машина дандречIчIана Адлер-Нижневаторск нухда хьвадулеб поездалда. Лъукъа-къотIана 15 чи. Машинадул шофер больницаялде ккана. Северияб Кавказалъул маххул нухазул нухмалъиялъулги рахIатхвезабун буго гьединаб ахIвал-хIалалъ. Исана республикаялдаги ккаралъулха микьго гьединабго хIужа. Гьелъул хIасилалда хвана лъабго чи.\nХIурматиял шоферзаби! Нужеца нухазда хьвадиялъул низам хвезабиялъул хIасилалда гIадамал балагьалде цIалел руго. ГIедегIун унел нуж рокъоре щвейги щакаблъун ккезехъин буго. Щай кIочонеб нуж рокъоре щвеялъухъ балагьун чIараб хъизан-лъимал рукIин. Нуж сабаблъун цIикIкIунеб буго цадахъ ругел гIадамазул гIумруялъеги хIинкъи.\nМахIачхъалаялъулаб регионалъул инфаструктураялъул дирекциялъул начальник\nПрочитано 718 раз\tПоследнее изменение Пятница, 22 сентября 2017 14:35\nДругие материалы в этой категории: « ГIемер гIодорчIезе лъикIаб гьечIо\tСтрептодермия – тIомол гIузру »


Канлъухъгун газихъ гIарац: бакIаруларогойищ яги бикъулебищ?\nСайгидпаша ГIумахановасулгун хъулухъчагIазул данделъи, 3Фев2016\nТранспорталъулгун бухьеналъул ва энергетикаялъул министр Сайгидпаша ГIумахановасда лъикIаблъун бихьулеб буго канлъухъгун газалъухъ кьолеб гIарац МФЦ абураб идараялде кьезабизе. Амма энергетикаялдагун газида тIад кверщел гьабулезе гьеб пикру тIубан рекIее гIолеб гьечIоан.\nИсана 1 январалде Дагъистаналда газалъул налъи бахун буго 27 млрд гъурщиде, электроэнергиялъул рахъалъ – 17 млрд гъурщиде. Амма гIадамазищ гьеб гIарац кьоларого бугеб, яги кьуниги, хIакимзабазищ гьеб бикъулеб бугебали лъазе ракIарун рукIана 3 февралалда транспорталъулгун бухьеналъул ва энергетикаялъул министерлъиялде гьеб иш тIаде кколел хIакимзаби.\nЛъагIалил байбихьудехун республикаялда гьеб налъи цIикIкIун буго 3 млрд гъурщиде щвезегIанги (15-20 процент ккола гьеб).\nАмма Шималияб Гьириялда (Северияб Осетия – ЭР) гIадин квешги гьечIин Дагъистаналда гьеб суалин бицана «Газпром межрегионгаз Пятигорск» идараялъул вакил Александр Федяшевас. РукIа-рахъиналъул хъулухъазухъ налъи кьечIолъиялъул рахъалъ гьеб республика Россиялда лъабабилеб бакIалда бугила.\nФедяшевас абуна Дагъистаналда жидехъе лъицаниги кьолел гьечIин чIванкъотIун лъида хадуб кигIан налъи бугебали хъвараб сияхI. Гьеб мехалда хIалтIиги бигьалъулаанин. Гьединго къватIазда цIарал гьечIел, минабазда номерал гьечIел бакIал гIемер ругила республикаялда. Гьез бухIулеб канлъигун газида хадубги лъицаниги халккун бажарулеб гьечIила.\nГьелдаго цадахъ, транспорталъулгун бухьеналъул ва энергетикаялъул министерлъиялъухъ руго баянал пачалихъияв хъулухъчиясул I7 азарго чияс кьун гьечIин канлъухъгун газихъ гIарацин абурал. Гьедин банказда рагьулел гьезул лицевой счетазул баянал жидехъе кьейин хитIаб гьабун букIун буго энергетиказул ва газалъул идарабаз муниципалиял гIуцIабазул нухмалъулезде. Амма гьезие инкар гьабун буго гьединаб баянал тIатинаризе бегьуларин къануналда рекъонилан.\nТранспорталъулгун бухьеналъул ва энергетикаялъул министр Сайгидпаша ГIумахановасда лъикIаблъун бихьулеб бугоан канлъухъгун газалъухъ кьолеб-кьолареб гIарцул лъалкIда хадуб халкквезелъун, гьеб гIарац МФЦ абураб идараялде кьезабизе. 290 батIияб хъулухъ гьабулеб гьеб идараялъ, канлъухъгун газихъ гIарац бакIариги кодобе босулин, гьелдалъун кассиразе кьолеб гIарацги тIокI гьабизе бегьулин абулеб букIана гьеб данделъиялда. Амма энергетикаялдагун газида тIад кверщел гьабулезе гьеб пикру тIубан рекIее гIолеб гьечIоан. ЧIванкъотIун далилги бачинчIо гьез, щай гьеб данде кколаребали.\nХадубго Ростехнадзоралъул нухмалъулев Закаря ГIалимурзаевасги загьир гьабуна канлъухъгун газихъ гIарац бакIарулел контролераздаса разилъи гьечIолъи. Щайин абуни моцIалъ хIалтIун щолеб харжидасаги цIикIкIун гIарац гьабулеб бугила гьез гIадамазухъа ришваталги росун. Жинца лъазабунила бащдаб ставкаялдагицин хIалтIулел гIадамал гьенир рукIин.\nГьелъул магIна ккола харжил бащадаб щолел гьел чагIи – масала, 5, 500 гъурщихъ – гьел чагIи азаралда щунусгогIан чиясул рокъореги раккун, канлъухъгун газихъ гIарац бакIаризе разиял рукIин. Щолеб-толеб давла гьечIого чияс моцIица гьебщинаб хIалтIи тIаде босуларила. Гьеб бащдаб харжги Закаря ГIалимурзаевас бензадул кIиго бакалда ва тумазулин цIар щварал бихьиназул хьитазул багьаялда бащалъизабуна. ЦIакъ битIараб дандекквей бугилан Сайгидпаша ГIумахановги гьимана.\nКанлъухъ гIарац бакIарулеб энергетиказул гIуцIиялдаса вакил Мутай МухIамадовасе гьадин суалги кьуна хадубго министр Сайгидпаша ГIумахановас.\nСайгидпаша ГIумаханов: «ЧIа, чIа, гIедегIуге. Дуца бице чан соналъ мун гьаб хъулухъалда хIалтIулев вугевали. Къого соналъ. Гьеб къого соналда жаниб щиб хIалтIи дуца гьабураб? Мисалалъе босилин ахираб сон. ЦохIо кагъталги цIезарун, гьенир налъабазул къадарги хъван гурони, щиб хIалтIи гьабураб дуца бакIазда? Бюджеталъулал гIуцIиялги, ЖКХ телин, гьез кьезе кколеб налъи кIудияб гьечIелъул, бищунго гIемер налъи халкъалда тIадлъидал бугеб.\nМун тIокIаб чIечIого федералиябгун бакIалъул бюджеталъул бицунев вуго. ЖКХ (рукIа-рахъиналъулгун коммуналияб магIишат – ЭР) - гьеб буго жибго жиндаго чIараб идара, гьелгун цадахъ хIалтIизе нужее бигьагоги буго, щайха нужеца гьездаса тIалаб гьабулареб налъи? Чанго моцIалъ кьечIого хутIаралги, жалго тун ахирисеб моцIалъухъ гIарацниги кIолаан гурищ нужеда. Гьеб жо гьабизе кIолаан гурищ нужеда? ГIарац бакIарулев 340 гIанасев чи вугеб мехалъ».\nГьеб данделъиялда дандбана хадубккун гьеб суал роцIцIиналъе щиб гьабилебалиги. Масала, цояз абуна жидеда тIад бугеб налъи бецIичIого, субсидиял кьолареб къагIида ургъизе кколила.\nКанлъулгун газил налъи бугел идарабиги муниципалиял гIуцIабиги рехсана гьеб данделъиялда. Масала, Дубки росу. Ахираб щуго соналда жаниб гьелъ кепекги кьечIин канлъухъилан бицана гьениб.\nГъурщил иргадулаб антирекорд\nНахъеги коммуналиял хъулухъазул тарифал рахунел руго


Дипломру кIунттил бувгьунни |\nДипломру кIунттил бувгьунни\nИнтнил ахир, гъинтнил цалчинсса нюжмарду дур школа, личIи-личIисса дуккаврил идарартту къуртал бувминнал гихунмай дуклан бурив, зун бурив ххал буллалисса аварасса чIун.\nБ. Мурадовал цIанийсса Дагъусттаннал культуралул ва искусствалул колледжраву июньдалул 29-нний хьунни му дуккаврил идара гьашину къуртал бувсса оьрчIан дипломру буллалисса шадлугъ.\nГьашину му колледж бувккушиврул документру канил бувгьунни 69 оьрчIал, миннава 17-ннал колледж къуртал бунни марцIсса ххювардай.\nЯтIул дипломру лавсминнавух ур кIия лакку оьрчIгу: ХIасбулат Татаров («Актерское мастерство» отделение) ва Рамазан МахIаммадов («Инструментальное исполнительство» отделение).\nКолледжраву бур личIи-личIисса бутIри (отделенияртту): «Халкьуннал художествалул творчество», «Сольнайсса ва хорданийсса халкьуннал балай» ва м.ц. Колледжрал хIадур бувну, итабавкьунни музыкантътал-инструментъталистал ва социал-культуралул даврил сакиншинначитал. Дипломру лавсунни ванияр 4 шинал хьхьичI тIивтIусса «Актернал искусство» тIисса цIанилусса отделениялул цалчинсса выпускниктуралгу, миннан дуллунни актернал ва преподавательнал квалификация.\nКолледжрал директор П. Муртазялиевал барча бунни выпускниктал, чIа увкунни гихунмайгу гьарца дуллалимуниву тIайлабацIу. Барча буллалисса махъру лавхъунни махъсса преподавательтуралгу.\nОьрчIру тарбия ва дуккин бавриву захIмат бивхьусса нитти-буттан барчаллагьрал чагъарду буллунни колледжрал каялувшиндарал.\nВа колледжрал выпускниктал чIявуну буххайссар ДГУ-лул культуралул факультетрайн. Ва кьини, дипломру буллалисса шадлугърая махъ, выпускниктал хьунабавкьунни ДГУ-лул культуралул факультетрал декан Нина Аджаматоващал, буллунни мунихьхьун суаллу. Колледжрал ва факультетрал дянив уттигъанну чирчуну дур уртакьшиврийсса зузаврил кьутIи.\nПредыдущая записьЦIусса хаварду ца-кIива ххуттайнуСледующая записьКъапкъазуллал культура – Иркутскаллал аьрщарай


Дурусну апрельданул 6-нний барз бартлавгунни Ккуллал райондалул бакIчинал буржру биттур буллай Рамазанов Шамиллул. Ва мутталий ва кIул хъанай ия райондалул иширттащал, хьунаавкьунни цаппара идарарттал зузалтращал, дурунни налогру дулаврин, мюхчаншиву дуруччаврин ва цаймигу иширттан хас дурсса батIавуртту.\nАпрель зурул 3-нний Шамил Рамазанов хьунаавкьунни райондалул учительтуращал. Му хьунаакьаврий ванал чIурчIав дуруна:\n— ХIурмат лавайсса учительтал! На идарарттал зузалтращал кIул хъанахъаву дайдихьлай ура педогогтурая. Педогогтурал коллектив бур райондалий яла чIявусса зузисса инсантал бумур. Зул каруннихь буссар яла буруччин багьлагьими, ххирами инсантал – дуклаки оьрчIру. Зу цукунсса кIулшивуртту дуллурив, цукунсса гьану бивзрив, мунийри яла миннал «къатри» дуллантIисса. ХIакьинусса учениктал – ми жула ялун бучIантIимурди, — куна ванал.\nШиккува учительтурал гьаз бувна учительтурал ва школарттал дянив хьунадакьлакьисса диялдакъашивурттал масъалагу. Учительтал бугьара хъанай, вайннан кIанай зунсса жагьилсса учительтал зунттавун къанай бушиву кIицI бувна Ккуллал цалчинмур школалул хIисаврттал учитель Исакьов МахIаммадлул. Вихьуллал школалул ниттил мазрал учительница Зарета МахIаммадовал гьаз бувна буллай бачIину ливчIсса Вихьуллал цIусса школалул къатри зия хъанай най душиврул масъала. Ванил тавакъю бувна райондалул бакIчинахь ва иширал хъирив лаян. Муния махъ Шамил Рамазанов ялтту увккуна Ваччиял школалул классирттавух ва оьрчIал багъравух.\nАпрель зурул 4-нний Шамил Рамазанов хьунаавкьунни райондалул азарханалул зузалтращал. Хьунабакьаврил мурадгу бия райондалул жяматрал цIуллушиврул ялув цукун бавцIуну бурив, медициналул зузалтрал давурттаву ци диялдакъашивуртту хьунадакьлай дурив кIул баву.\nЦала ихтилатраву Шамил Рамазановлул увкуна:\n— Жулла хьунабакьаву на хас дуллай ура зущал кIул шаврин. Ттун мукунма ччай бур зуяту бавну зула буруккинттарая ва зула давриву хьунадакьлакьисса захIматшивурттая. Медиктурал тIутIисса куццуй, тIайлану дирхьусса диагноз хъанахъиссар къашайшала хъин аврил дайдихьуну. Тарсшивуртту, цалла хасиятрал кьянкьа-кьурчIисса лишанну аьркинссар азарханалул дарвазалухра кьадитан, — куна ванал.\nМуния махъ ванал вичIидирхьуна хьунабакьаврийн бувкIминнах.\nИхтилатру бувна Кьубатаев Аьлил, Шамхалов Гьаруннул, Абакаров Камиллул, Шамхалов Кьурбаннул ва цайминналгу.\nМунияр махъ азарханалул хъунама хIакин Сулайманов Сулайманнущал Шамил Рамазанов азарханалул ялтту увккуна.\nПредыдущая записьТIиртIусса цIимилул каСледующая записьДиктант Дагъусттаннайгу чичинтIиссар